qundao/data-zh-poetry huggingface dataset:
病解
作者：黎简
朝代：清
体裁：古风

忧生苦药疲，战病能不食。为而无其功，有似潭磓石。厌闻医和理，日日论生尅。阴阳作腐儒，安能特开辟。谓摈其陈言，闭关酝灵液。三日至九日，物我仍禁隔。欲施倏忽计，昔凿今又塞。妄动乃自焚，习静未获益。又欲倚方药，终乞草木力。肠胃于参苓，狎友且旧识。旷迟不蓄艾，恐亦终不得。奈何勉安命，命也至此极。巫阳梦语我，汝自治勿亟。既失苔同岑，又使橘异域。笼中桓山鸟，岂得泽羽翼。我今招汝魂，归汝众香国。五云制衣裳，百和膳朝夕。莺花取不禁，使汝滥声色。声色与衣服，为汝媚血脉。寥天和其倪，万物归厥宅。所不去病者，帝则阳也谪。
病起得侯贞友二月廿四日书索作画画成寄之并呈马稷甫
作者：黎简
朝代：清
体裁：古风

去春送君归，几月山水程。今春金陵山，始入君眼明。眼明忽南望，南尽天碧晴。其下木棉花，上为霞气赪。遥知老狂简，独处众香亭。烟艇发云渚，红衫游碧城。怀人作书处，老屋青溪清。秀色江南春，墨光泼深青。使君伤春心，作我悲秋声。七月池荷老，渐见白露零。病身畏夜气，飒飒生衣轻。忆君归半年，伐木感友朋。家食弄狗子，于门逢马卿。马卿倦南游，北辙趋上京。京华士夫内，或问贱子名。吟我白丝行，取义窃杜陵。白丝白如雪，恐惧五色凌。以斯示贞友，吾得女子贞。马君既还吴，进士不速成。则知二月时，无意千佛经。远还惜贱子，秋色闭柴荆。兹问万馀里，乃能达尔听。又更五千里，而以慰我情。宁知病维摩，此病得未曾。于徐混眠觉，耳目皆窈冥。得君罔明指，弹我时一醒。老马忽𢤱悷，顾影谬自矜。他时长途中，或经君子庭。先寄尺幅画，幽绝出云屏。按图为买山，待吾行脚僧。清淮美水石，浊酒呼弟兄。梦魂铭丹崖，饭食储青精。虞泉照白发，滇池求赤藤。
病起见佛桑花是药烟阁分种
作者：黎简
朝代：清
体裁：七言律诗

我心回薄怯秋凉，也似秋丛白佛桑。深谢溪蓉中卯酒，高先篱菊饱初霜。昨宵圆月玲珑玉，小病离魂黯淡妆。残梦人间已天外，哀蝉落叶送寒芳。
病马
作者：黎简
朝代：清
体裁：五言律诗

病马老树下，叶稀霜满身。悲嘶寒入骨，馀力病无人。枯草空酬命，秋风远起尘。犹能一瞋目，垂死见精神。
白丝行
作者：黎简
朝代：清
体裁：古风

白丝未染白如故，勿云五色凌汝素。美人手爪弄春葱，织成白丝如素空。杏梁三月啄花燕，唾花媚汝机上红。裁衣称身宜春风，春风满怀肌肉同。皑如回雪花历落，软似明水波摇溶。仙人霓裳舞桂宫，真寒冰骨曲未终。可怜贱妾出掌上，宛转入谁怀抱中。抽心作茧一万丈，妾蚕亦是可怜虫。美人爱汝心手巧，玉体莹莹衣皎皎。美人团扇亦复好，抱月眠云不知老。
白凫行
作者：黎简
朝代：清
体裁：古风

白沙白凫如病翁，不惊翡翠嘴爪红。翻身卓喙泥水中，得鱼过翁翁耳聋。烟江漠漠雨茸茸，寸翮受此千里风，两眼碧入江天空。华亭旧侣去作朱门客，邀翁懒惰飞不得。君不见鹓雏垂翅急入云，回头已受饥鸮吓。
白石莲花效义山寄鼎湖退院致公
作者：黎简
朝代：清
体裁：七言律诗

白石莲花古佛灯，水明莲瓣紫棱层。竹风花影移昏眼，软语斜行慰病僧。饥饿生涯寻破寺，山川残梦入枯藤。三年忆话禅扉月，齿冷龙湫百丈冰。
白花海榴十韵
作者：黎简
朝代：清
体裁：五言排律

故人花作骨，旧种玉为房。地僻容三尺，根深有十霜。昔时聊散病，此夜未曾央。身畔碧沈重，月梢明对当。少看惊态异，多簇照肌凉。枝软疑天棘，丛高胜佛桑。圆垂苦李小，寒劈碎冰方。眼净且忘鼻，色空宁著香。恼公伤别远，如妾可怜长。感物思留子，移栽入内堂。
白茶花
作者：黎简
朝代：清
体裁：七言律诗

剪雪层层腻叶盘，月光无色但增寒。朝来小玉开屏立，浴罢昭仪隔帐看。解语授经应般若，非珠明夜定琅玕。仙家品格无柔骨，合咏华山女道冠。
白薇
作者：黎简
朝代：清
体裁：七言律诗

昨梦银湾化碧云，美人魂弱甚花魂。泠泠残月晓尤冻，婉婉非烟秋与痕。梁苑池台皆绿意，谢庭儿女亦清言。岂无才思无根蒂，满地柳绵吹不翻。
白雨
作者：黎简
朝代：清
体裁：五言律诗

南雨入夏急，杀虫蒸早田。片云阴走野，千里白黏烟。骤响锵枯瓦，青空起病眠。海凉风翼翼，一鸟定中天。
白马角
作者：黎简
朝代：清
体裁：古风

严冬上白马，白马未云恶。水浅众石出，山陡一股落。忆昔五六月，西潦奋虚壑。长河怒一折，赤浪攒万岳。涡盘大江回，芥掷巨艘弱。是为西江隘，涨甚须守泊。下莫倚劲橹，上难挽长索。气杀至白石，声豗已丹竹。浅视铁炉顶，猛逾火烟角。
白鸟
作者：黎简
朝代：清
体裁：五言律诗

冥濛海云黑，白鸟独无归。影畏清波冻，身兼片叶飞。江天容耿介，冰雪照寒饥。倘入南人贡，还应世所稀。
白鹤观登五龙潭上玉女峰
作者：黎简
朝代：清
体裁：古风

遵水出观侧，攀石上亭脚。坐疑潜龙怒，水势愤逆落。空潭贮玄云，深光入青岳。山半偪取径，古篆壁对削。横行跨潭颠，长桥卧大壑。日色耀积铁，俯视眼火铄。行经一桥尽，仰观孤峰弱。娟娟杳离立，娜娜态欲却。登陟缘右袂，息憩临髻角。始惊飞云高，犹似地下度。已见东逝川，一线袅空廓。
省平叔去冬芦巴驿书
作者：黎简
朝代：清
体裁：五言律诗

他日张燕国，题诗在驿垣。风波送行夕，山月故乡魂。此客非凡客，西门是别门。我归过旧浦，烟雨冻黄昏。
省平叔壬子八月所寄诗
作者：黎简
朝代：清
体裁：古风

樵夫病无济胜具，出门欲去去何处。坐令草木与云沙，为我年光送诗句。吾弟孙郎才浩然，两眼青入万里天。白狼河把飞将臂，黄鹤楼拍游仙肩。碧鸡关求汉神庙，大虎门叫秦人船。二山波涛渺难渡，两樵风雨遥相连。我目方迷东岱云，君耳忽到梁溪泉。判风别雨何造次，远望长吟移岁年。吴江秋风扰枫木，叶飞寒城霜打屋。平生游兴倦马卿，此夜诗魂泣昌谷。知君降心访樵子，樵子得诗三四读。一梳短发花前素，半亩春池梦中绿。梦中人远大江南，江南春伤汝春心。伤心不离枫树林，枫林江水青湛湛。中有日夕青猿吟，我梦魂弱江水深。
省视平叔辛亥冬道中所寄赠别短句四十韵作长句寄之
作者：黎简
朝代：清
体裁：古风

梅花岭上见尔还，单裘大江负闷寒。低篷作诗气勃郁，雪吹不到相风竿。是时解衣坐旁薄，回似岭南秋始残。馀闲虚室夜叶响，灯青屋老愁汗漫。畏离刻刻作别语，一别迥如天地宽。闭门索处倘未出，一出霜赭西神山。青枫黑塞梦中路，凄然朅又秋江关。我冬曰归春苦雨，雨卧离居开木兰。百劳我梦花送泪，三得汝书雨始阑。伤春梦池草照绿，结夏露盆荷渐干。去年分根藩府种，深深已作芙蓉湾。转愁即花照别眼，为昔花时同尔看。山响楼前九月九，家家醉日攒檐端。此花繁红足秋怨，怨色远映愁人颜。对花我又叹迟暮，有竹君可邮平安。艳秋阁上晚景阔，松陵江头凉月团。月上徘徊倚牛女，古人此占扬越间。苍苍风露分野色，浩浩江湖行路难。悠悠百年我将老，漠漠此别君加餐。昔昔吟诗续续寄，慰我十年仍一冠。今年换冠发种种，冠未再换霜鬗鬗。
省视旧诗多已失去诗不足惜也戏为谐语一首
作者：黎简
朝代：清
体裁：七言律诗

火急题诗草乱钞，小诗容易细书劳。名知喻马元非马，心极搜牢倦补牢。多病愁闻呕血已，寸长虚慕等身高。饥来更与农人笑，学士回肠似桔槔。
看佛莲弄笔
作者：黎简
朝代：清
体裁：五言律诗

瞳人剪秋水，笔影迕灯光。有好已根恶，即心仍坐忘。似形回语姊，来笑侧嗔娘。汝自生之性，人讥父不祥。
看山咏怀
作者：黎简
朝代：清
体裁：古风

江天碾空光，新涨绿已溽。诸山落馀青，碧重水不受。荡漾村瓦间，虚无泼深秀。又散为霏烟，冉冉霿襟袖。造物莹百昌，簌簌新锦绣。独残涩吟客，病色日趋旧。清时值饥岁，自卫劳已瘦。倘因苍生起，先着何处救。可得饱餐饭，掩面受谇诟。身穷诩阔志，理屈抱私宥。塞心则自秉，通籍讵能谬。虚名枉君子，南梦见侧陋。亦知惜辕驹，局蹐为下走。十口悬嗷嗷，一士行贸贸。畸性违员方，痼疾匪针灸。菑畲我石亩，未似一顷豆。敝庐与云山，去里尚可僦。馀钱买苓朮，足起子舆偻。堂壁忽万丈，崿落堆众皱。
看莳田毕
作者：黎简
朝代：清
体裁：五言律诗

田少能供祭，身闲亦课耕。宽于五亩宅，多愧一廛氓。学术迂长策，泥涂答太平。钓船昨夜雨，芦荻捲江声。
看雨
作者：黎简
朝代：清
体裁：五言律诗

天低海竟入，天黑海逾光。远雨垂阴静，春云约态狂。罨城渲日冻，过栅带花香。米老沉酣笔，孤舟称水乡。
短句
作者：黎简
朝代：清
体裁：古风

七月星宿光，夜静警秋气。去年大江柳，吹叶满天地。病客畏其影，海月无处避。今年健躯劳，心与众芳瘁。归帆转青萝，水色互空翠。送人入村扉，依依似相慰。
短句重赠苏博士
作者：黎简
朝代：清
体裁：古风

四十为郎官，古人挂冠去。六十授广文，君乃旦暮遇。身老为人父，亦复一喜惧。微禄冀望腹，兼得教儿处。冷署净如水，仍知读书趣。即恐囊有钱，未能买山住。薄俗移后生，声华逐纨裤。淡泊百年内，勿俾中改路。聪明两儿郎，衣履壹韦布。观其露清妙，可以保俭足。间关挈家室，因依慰迟暮。行矣乎啸泉，犹胜学执御。七尺直谅躬，至老操此度。折腰亦何有，自笑无此具。晚近弟子员，积习守章句。器满一斗粟，识坠三里雾。弓缴弈秋弈，喜怒狙公狙。攘攘六凿交，昏昏黄金注。实践轨厥由，虚白牖其痼。先生进学解，解之以惊寤。诗家有六义，书藏有四库。要令不河汉，乃可介径路。区区报国心，兹责在教谕。简也论资格，差肩尔高下。病躯懒便睡，畸行性多忤。同学有少年，频年已师傅。当时称毛君，囊锥不肯露。高蹈非平生，内顾多谬误。苦吟若穷猿，负米增外鹜。淫书不明道，知新障温故。飞腾地犹微，林壑天所付。高堂照突兀，好事时见顾。殊惭此清课，藉以屏家务。徒为达者哂，还遭市儿妒。此来两阅月，赭墨日间作。宿舂事粗得，松石恣箕踞。嗤君坐有待，转使穷愈固。有如闻鸣泉，骤未滋渴咮。家人百馀指，朝夕困蔬芋。不觉嗟以叹，聊能沬相呴。闺中十年力，机上一匹素。掣我皎皎衣，恐我滴滴污。与君共命鸟，而我无容瓠。年光过五十，生涯就园圃。湖山行处有，结构何所寓。忧为路旁人，老死愧狐兔。勉君早之官，为我力谀墓。古来有抮臂，今者一借箸。为筹菟裘地，预种十年树。他时两蓑笠，重以毕嫁娶。命也夫如何，尺寸局广步。
短歌
作者：黎简
朝代：清
体裁：古风

悲风揭沧溟，万物振动自苦劳。高台乱蓬中，落日荡帖万里涛。重云压雁背，飞鸣不得高。秋阴海上挟暮寒，苍然下散于江郊。莽莽此天地，我于其中忧且牢。西景已汩汩，东流亦滔滔。孤心入万象，我何怀兮歌且谣。
短歌行
作者：黎简
朝代：清
体裁：古风

岁华徂落心百忧，北风吹日西海头。死人待欲梦相语，我自不睡魂魄阻。魂兮倘自乡里来，应有凄凉告娇女。他时绪梦为耶说，断肠更胜吾梦汝。呜呼，三十八年年岁残，今年实欲无心肝。
短篱
作者：黎简
朝代：清
体裁：七言律诗

墙下见桑垂架瓜，及肩窥得野人家。倪迂画意萧萧竹，陶令诗心淡淡花。客暮到门闻蟋蟀，奴晨伐木遏麇麚。清秋水远山平极，小致依沙抱石斜。
矮屋
作者：黎简
朝代：清
体裁：七言律诗

心事无机物自亲，客檐低矮鸟逾驯。宜多听雨防书卷，无计驱炎郁病身。径入优容排闼藓，苦吟却走促租人。他年地志编流寓，愿受秋官比户民。
石友
作者：黎简
朝代：清
体裁：古风

佛山岁荒后，石我别汝归。寄汝高明家，惟与鬼瞰之。凶年故多鬼，人鬼相杂啼。不惜煮汝法，能充几人饥。能为众香饭，知汝义不辞。汝亦谅故人，坐视空裳衣。海客入豪门，瘦骨无容仪。至今三年馀，思子诚可思。客居亲与邻，偻指还在兹。当时就食者，不知所济谁。非君此一行，不足两月支。是于两月间，肌肉君所施。痛后日月远，安复语痛时。非践君久要，我亦忘尔为。缡褷花檐日，竹木交清晖。云英暖将化，光彩入须眉。玩物大溺丧，利往小安危。我有两石友，紫云天半飞。飞飞去不返，忍别复伤离。升沈固有定，上下逐无期。支离我与汝，同德更相宜。
石帆二月时梦中与虚舟论诗属冯明经为缋其梦以为图作诗寄虚舟并及樵夫因和之
作者：黎简
朝代：清
体裁：七言律诗

此夜此人何所云，人无见者又何闻。风萤坐壁灯不灭，雨蛤吠池春欲分。碧草渡头迷别路，红棉枝上有停云。因之我梦开门笑，花罨船窗深见君。
石帆仙城来佛山肯留二日送之诗
作者：黎简
朝代：清
体裁：七言律诗

经年忧患茫无语，两日盘餐不讳贫。身续梦魂来道故，命坚磐石得尝新。鼓声坎坎师杭苇，旗尾萧萧风偃蘋。小艇独冲官舸去，万貔貅里岸儒巾。
石帆客贵县幕邑令纪君于衙斋作石帆亭居之札属樵夫书额作诗寄怀石帆
作者：黎简
朝代：清
体裁：古风

贤者窜荒远，天意与慰藉。所以岭西道，少人而多石。先生处南海，卓立天骨碧。墙垒砥风靡，溟渤赴笔力。仙舟帆方壶，砢硪一千尺。昨年驾小舸，今日竟远客。冥冥八桂林，日月深寥寂。恸哭遂古初，盘古有魂魄。墓树三百里，郁郁风云色。回舟得贤主，小邑牂牁侧。江声夜浮浮，冰雪巉枕席。神飞赤明洞，梦堕乌蛮国。是邑旷沃野，两粤资粒食。先生得饱饭，令为搆所适。作亭名汝亭，媚汝此探赜。能诗美宾主，不必谋野获。遥知城头山，到面削天壁。连卷絙笮繂，缤纷贯虹霓。一时翚斯飞，是汝爪留迹。龙城有愚者，种种愚绝域。书生志迂远，动欲媲古昔。是地三百年，此客再难得。樵夫于邕州，风俗在胸臆。思君又怀土，旦暮无羽翼。婵媛女媭坟，宰树瘴雨黑。西向不成笑，南系惟岸帻。城西万山楼，楼外山翠积。他时昆崙关，便对庾信宅。久别抱病久，更苦雨不息。想彼山城小，旦旦云景羃。言归滩石缩，勿待江水窄。相知眼终青，劳者发易白。南云入猺天，其雨心何极。
石帆近迁居状元桥予与袁睫巢十月十五夜误寻于红桥同睫巢作
作者：黎简
朝代：清
体裁：古风

万家梦中月，月午寒城白。出门不识路，惟知向城北。松花鬼灯青，树社神火碧。幽篁覆深井，地冷无人迹。中有星散居，元非仲翔宅。不知穷庐人，何处坐叹息。飘蓬及妻子，传舍互主客。想当饥驱还，门巷犹未识。风林小轩外，落月对晚食。
石床新成
作者：黎简
朝代：清
体裁：七言律诗

苔绪莲须粘垢衣，藤花久待作香帏。片云雨急眠凉冷，白鸟青天绝隐微。妥帖寒梅与邻舍，商量风柳俯渔矶。故人鞍马谁相忆，店月村灯梦故违。
石榴花叹
作者：黎简
朝代：清
体裁：古风

东村移归石榴树，三年花开人去家。今年花时不出户，满意相待看萌芽。二月三月檐外花，红紫代谢春骄奢。亭亭芳桂照绿帘，帘烘日赤暄蜀茶。海棠侧蕾负重叶，夜合硬胎含素葩。琐碎草木各自媚，此独柔静无矜誇。去年烂漫累枝弱，女童剧围双髻丫。春风手暖剪红纸，小庭对落万片霞。昨日微醉村酒归，隔邻一树红欹斜。软风拂拂飐白袷，有似天女随维摩。今汝不花吾奈何，玄都桃花千树多，刘郎不来多则那。数年手植不及眼，一春花事今有涯。明年此时我何处，纵汝未老人齿加。自伤两眼厌荣落，金屏玉树空繁华。今年花落坐百感，不见汝残无汝嗟。吁乎造化戏人世，朝夕更变风吹波。至人瞑坐方寸定，万物在外随纷拿。
石草
作者：黎简
朝代：清
体裁：七言绝句

方尺盆池如镜明，小云根齧草垂生。西堂梦涩循墙蚓，意作青蛙到枕声。
石诗
作者：黎简
朝代：清
体裁：古风

忆我溪上石，黄色如松脂。昨夜梦入门，出坐我钓矶。钓竹已加长，我石犹昔时。昔时伯鸾妇，为郎亲捣衣。仰看孤飞云，秖与风乱吹。俯识双鲤鱼，似知人有思。至今膝踝处，可容水一卮。今日石下泉，昔照惊鸿飞。飞鸿去不返，我石终不移。竹竿何袅袅，鱼游亦依依。安得人有心，尽以磐石为。
砚
作者：黎简
朝代：清
体裁：五言律诗

樵夫托兹砚，兹砚托樵夫。仁者惟君寿，智乎劳我躯。立方持耿介，受玷在廉隅。硗确惭农父，荒年授一区。
碧桃初开
作者：黎简
朝代：清
体裁：七言律诗

百里春林绣落霞，满帆红雨昨还家。苦吟伤别茫茫绪，日暮天清澹澹花。居士发肤香不染，美人绰约媚无邪。从来已得根尘净，烟雾何能法眼遮。
碧桃花下赠友人作
作者：黎简
朝代：清
体裁：七言律诗

天色云光为汝春，春风多欲瘦无身。销魂去去璇源急，赠句朝朝琼树新。寒夜宜偎卖珠婢，独醒须避涴茵人。主翁与客清斋内，天女精严示现真。
示其詹
作者：黎简
朝代：清
体裁：五言律诗

慰人三载别，忽尔比邻居。日月虚谋食，身心问著书。风枝南越鸟，河水故乡鱼。江国围天海，同归认敝庐。
示内人归宁
作者：黎简
朝代：清
体裁：五言律诗

几湾春浪软，双桨落花红。衫薄刚支病，江深约有风。外孙犹少女，而父慕梁鸿。陌上花开急，归防缓缓空。
示别张灵峰并寄令侄孝廉秉五
作者：黎简
朝代：清
体裁：七言律诗

考诗昨已千篇尽，乞食今为五日留。我去急于云渡海，君心遥及雨随舟。石能饮羽真飞将，心有雕龙待隐侯。葵县花村接风土，买鱼甘竹顺河流。
示别翼云
作者：黎简
朝代：清
体裁：五言律诗

天远愁还暮，江喧夜更风。梦于身去住，云压水虚空。两月同高枕，残年且别衷。我帆行可张，未是断根蓬。
示友
作者：黎简
朝代：清
体裁：七言律诗

风揭沧江水扑城，木棉城上接江鸣。残年贱子无家别，昨梦娇雏哭母声。管辂故交嗤白帻，徐陵夙慧厌青睛。鬓丝一夜三千丈，自向吟边寸寸生。
示女
作者：黎简
朝代：清
体裁：古风

汝今身上衣，是母之所练。留贮深箧中，勿待衣破烂。恐汝眼下泪，无复手中线。缟苧在母贵，纨绣倚人贱。父娶为无后，母续恐有间。他时邻里人，冷眼窥我变。我生自此始，艰难坐恩怨。母也织素机，上有巢梁燕。昔时衔花飞，识我娇女面。逐燕绕屋走，胡旋拾花片。眼花抱娘膝，惊哭墙壁转。阿母一破笑，春风满庭院。燕燕倘怀人，莫立镜台畔。不见镜中人，镜中人不见。
示汪徵君湖壖
作者：黎简
朝代：清
体裁：七言律诗

古藤阴蔓海榴树，时有小花沾客巾。不厌二三文字饮，细论过去老成人。北群市马名留骨，南树弹乌影误身。此理浅推君勿躁，少安才气在能贫。
示袁睫巢
作者：黎简
朝代：清
体裁：七言律诗

去年今夕露沾巾，官树邻园叶打人。忧患以来生有命，饥寒争与病劳身。虚名城阙喧佻㒓，乞食文章辱鬼神。喜尔论诗还判夜，思家无梦已经旬。
社日叹
作者：黎简
朝代：清
体裁：古风

社公雨，打社鼓。去年春社打鼓人，半作今年雨中土。今年有雨望雨好，去年无雨为雨苦。雨脉脉，云油油。犁硬土，鞭瘦牛。骑牛归来饮社酒，酒味薄，天意厚。汝曹努力泥脚手，直到秋社禾熟时，一人一日饮三斗。莫说去年无，但愿年年有。饮社酒，祝社公，先治腹饥后耳聋。
社树
作者：黎简
朝代：清
体裁：七言律诗

老树空灵似有神，彡彡藤羃岁寒身。三年里巷啼饥鬼，几个秋成报社人。自我无家一为别，众生有病不曾春。今还五谷穰穰熟，来岁长枝日日新。
祈雨
作者：黎简
朝代：清
体裁：古风

东南甚旱后，见雨且惊魂。骤过不终日，恐孤再造恩。何况八月急，其势何可言。飞骑趋悬崖，一勒分寸间。相视各脉脉，几日人鬼关。广州两年来，祈雨官劳烦。忆从去年秋，百官随制军。西郊旷萧肃，风吹九龙幡。片云驱急雨，悍日随之奔。雨去日正赤，气蒸地上云。七月牂牁流，咸甚不可吞。今年春夏交，祈雨天辄昏。霂霂复荡荡，喜色满郊原。郊原饿死骨，亦知天地仁。虽为馁魂魄，犹有饱子孙。况从海阳县，东迎雨仙还。谓当击壤世，长作含哺民。何意民与谷，待命并今晨。民已厌为鬼，仙尔岂不神。人言雨仙神，不止雨泽匀。且当驾云车，尽洗东海尘。东南万馀里，一夜青芸芸。
祈雨
作者：黎简
朝代：清
体裁：五言律诗

十月两祈雨，三城先被荒。天应厌灾眚，人亦足秕糠。意切风雷黑，尘高日月黄。腐儒惟涕泪，翘首畏苍苍。
祭魂
作者：黎简
朝代：清
体裁：古风

连朝早瞻天，风景去萧瑟。今辰是何辰，夏五望日吉。自喜入生气，行亦念故物。屈指已增岁，回首但缩舌。暮为一盂饭，新粟软始脱。肃肃天无云，脉脉影堕月。享诸道饿魂，格我心内血。与君同为人，共处造化窟。乙秋至丁夏，南溟涸腾沸。东西唇齿国，津梁乃关闭。人心固自计，守望情已绝。遂使失水鱼，相呴以涎沫。我亦泥腮鬐，胶首为强倔。非无救荒政，奈此民命阔。于中我不死，不能使尔活。有愧为儒生，七尺行兀兀。且为学维摩，去礼阿閦佛。君怜此杯羹，亦自辛苦乞。不知几千万，聊饫兹一钵。但期我心安，不见汝腹实。当谅此贫士，久已厌糠籺。为尔作佛事，欢喜尽食毕。勿如守钱虏，事后笑我拙。彼于尔饥死，不放升斗出。君其鉴吾诚，我且为尔说。三年遭凶荒，政教静画一。生虽受困馁，死亦有宅穴。皇天所流行，灾祲岂明罚。皇心之仁慈，浩荡及枯骨。以兹可自慰，生死谁得越。从今大有年，生生日稠密。我为饱侏儒，篝车且盈室。死者归冥莫，祥风散幽郁。生其如律令，俭德禳旱魃。
离居行寄许周生
作者：黎简
朝代：清
体裁：古风

知君南梦临北关，关外日暄关内寒。古梅瘦花似君骨，吴天峥嵘行路难。故人归舟大江阔，江风揭浪如吹雪。乡思争飞东逝波，劳魂回挂南枝月。江上初寒趋盛寒，人间大别连小别。冷红静白村花晚，涩露苦香冬日暖。迟暮怀人聊曝背，长风望远能酸眼。东藩索莫君何堪，为寄龙井云牙尖。知我伤离入长夜，有此清甘无黑甜。府中芙蓉花覆檐，夕阳醉花人意酣，花未觉冷君衣添。披衣相思人已远，几时驿骑来江南。江南归人岭南客，此时一歌休细谈。
离思
作者：黎简
朝代：清
体裁：古风

离思满春江，枕外波浩浩。天水魂梦浮，风云蝴蝶小。江南千里春，柳恽五字好。何时见新诗，秋汀白蘋老。
秀才滩
作者：黎简
朝代：清
体裁：古风

秀才何姓名，失生此潺湲。但传古秀才，遂以名其滩。日落野水黑，英魂愁枯山。纸钱湿寒灰，吊君波涛间。嗟予挟文卷，悲吟走西蛮。幸不与君伍，何时全生还。君岂忘垂堂，予亦思渐磐。性命悬舟人，莫能自求安。虽非长沙泪，动伤游子颜。
秋九月桂林少尹李南涧病腐胁书来与药房石帆虚舟及余各求一挽诗又云他日语其死状以救荒策陈于上官不得行其志郁郁以至此也继又至一书仅辨三字馀燥渗断续不复识矣聊作此诗而已
作者：黎简
朝代：清
体裁：古风

梦寐三年交，西北万里别。一官身将老，五斗腰懒折。经年无只字，有字即永诀。丙申饯穷冬，冻泪结面雪。离舟各烟水，殊方协裘葛。两枉大雅作，远寄慰寒褐。之官思东游，空囊净如抹。竖河奔苍梧，况是生死穴。苦云今年饥，饿殍四覼列。病躯冲死气，检葬日不歇。千钱致斗米，官亦啖面麧。上书策救荒，所学期一泄。方员有龃龉，肝肠坐幽郁。淫毒积恺怀，疽背见肺窟。伏枕荒山中，待命幸痂结。右胁复生杨，臂肉溃至骨。民痍病未苏，吾瘿痛可割。呼儿俯就爷，背上作书札。首书竟死矣，三字读千咽。次下不可识，语断墨渗缺。先来一封书，书中愿有乞。张黄与黎吕，各求挽歌一。续有最要事，托传陈氏节。自言未传此，千古眼不闭。伤哉儒生心，炯若日月揭。往闻周侯窘，独哭坐天末。每寻兄弟乐，口自生石碣。贾生厚天性，哀乐致殊绝。叔逝伯柴立，季怒伯止啜。悼亡两佳人，璚树馀短茁。皇天岂无意，贤俊古颠蹶。神圣实忸怩，后士复何说。人情固叹喟，公衷洞慈达。转为掀髯吟，爽翠眉上发。拂乱溢方寸，困横忍豪发。生名青云器，死为丹丘血。吾辈遣一信，彼土阻累月。不冀气数外，但望旦夕活。庶几黄泉底，交心得粗彻。转惟我侯者，及时产邦杰。经书为文章，忠义之所出。司命倘可告，兹厄或尔脱。实恐命至此，饮羽坚不拔。枯鱼不望水，惟有久涸辙。昔年居广州，往往生骤疾。医和照五内，体胖致痰厥。忽然得清晏，走报误仓猝。用是私或宽，而兹邈难决。山河亘纡遥，斯人亦慎密。北风吹寒景，独立真宰阔。题诗留后时，委心任存殁。存为再来人，殁为哀辞述。
秋半咏怀
作者：黎简
朝代：清
体裁：七言律诗

身是青莲不受泥，不辞烦恼出污池。何人毁誉关龙叔，扩我云烟望虎儿。行坐偶然宁有待，文章千古本无欺。蘋汀花里秋将晚，南卧西风梦故迟。
秋园咏物寓怀·其一
作者：黎简
朝代：清
体裁：五言律诗

杜老愁风雨，韩公有屋庐。四朝践乐土，一物隶安居。谋食操恒产，忧生托著书。众芳秋渐晚，春菜及冬馀。
秋园咏物寓怀·其七
作者：黎简
朝代：清
体裁：五言律诗

中园杂群植，幽意属寒松。朋友无双士，朱明割一峰。蛰龙养云雨，嚆矢报笙钟。且媚方墀月，秋阴不甚浓。
秋园咏物寓怀·其三
作者：黎简
朝代：清
体裁：五言律诗

晚饭剥红虾，秋襟闹落花。天吹白云尽，日上紫薇斜。净地藻荇水，小窗萝月纱。病多吟况苦，多谢露啼鸦。
秋园咏物寓怀·其九
作者：黎简
朝代：清
体裁：五言律诗

凤草娑娑尾，鸡花岸岸冠。藤风丝蔓捷，兰露蕊珠寒。四美刚柔性，初霜紫翠瘢。秋梨泄春色，月莹玉珊珊。
秋园咏物寓怀·其二
作者：黎简
朝代：清
体裁：五言律诗

宿雨静初暾，西斋开北园。白花孤更冷，紫叶老先暄。稚子簩篚露，先生苜蓿盆。晨餐复何有，鱼婢间龙孙。
秋园咏物寓怀·其五
作者：黎简
朝代：清
体裁：五言律诗

初黄一丈菊，碎紫五楞花。苦称先生馔，酸宜学士家。晚香兹老圃，托迹亦匏瓜。草木非无为，林泉即有涯。
秋园咏物寓怀·其八
作者：黎简
朝代：清
体裁：五言律诗

昔年入桂林，黑石半城阴。林大日月古，城寒云雪深。故根迁地暖，边草倦游心。招隐淮南作，秋风倚暮吟。
秋园咏物寓怀·其六
作者：黎简
朝代：清
体裁：五言律诗

吏部有佳句，读书松桂林。里门今日眼，乔木百年心。错节畸人性，香醪瘿钵斟。吹笙层阁坐，邀饮众仙临。
秋园咏物寓怀·其十
作者：黎简
朝代：清
体裁：五言律诗

偶工诗遣疟，不竞物疲神。芳节随时换，才思可日新。东方馀一士，北梦警双轮。许国时犹远，微躯系老亲。
秋园咏物寓怀·其四
作者：黎简
朝代：清
体裁：五言律诗

竹围黄土墙，墙外大乌冈。寸碧窥人出，寒空落影长。水篱浮鹢首，秋鲙下鱼塘。张翰平生事，区区只故乡。
秋夜
作者：黎简
朝代：清
体裁：五言律诗

秋客苦长夜，生平俱夜长。别离无近远，时节即风霜。月落衔江小，山枯抱郭凉。菊花吾负汝，村舍半篱黄。
秋夜吟
作者：黎简
朝代：清
体裁：五言律诗

竹户掩秋风，蕉窗响夜虫。病多惊短鬓，吟少怪长穷。误我还书卷，全身感醉翁。从来招物议，未必尽疏慵。
秋夜感咏
作者：黎简
朝代：清
体裁：七言律诗

柳梢天合大河流，风露初凉阔处浮。淡敛人间诸所有，饱圆江上一轮秋。梦随细雨通鸡塞，气郁寒潮隘虎头。近况昔游生忆死，三江声里万山楼。
秋夜感咏
作者：黎简
朝代：清
体裁：七言律诗

菊花篱外白云高，黄雀风前病叶号。时物变衰增梦绪，死生悲喜属儿曹。故关作客贫如远，凶岁为儒拙倍劳。即事千秋足知己，画痴书癖最诗豪。
秋寄
作者：黎简
朝代：清

向晓秋云飞，云飞人欲归。黄叶夜来下，青山行处非。新寒警薄袖，小怨托鸣机。莫以风尘色，能污萝薜衣。
秋怀三首·其一
作者：黎简
朝代：清
体裁：古风

万户闭秋月，家家有魂梦。虚无生笑啼，众幻作一鬨。我如寒岩僧，身倚枯木冻。潜处诸妄界，抱静不敢动。学道转迷闷，求悟亦冥洞。孤心自回薄，千古入收纵。皎月照深井，彻底偶一中。无波久生明，有扰坐凿空。西风为谁戚，无乃愁者共。病叶辞茂林，不待风播弄。
秋怀三首·其三
作者：黎简
朝代：清
体裁：古风

日轨经天短，江水亘地长。此理吾不胜，感逝行自伤。秋风渐逾厉，病躯难自强。宋玉本善悲，与人异肝肠。及兹如灵钟，自然寒警霜。天地夜严寂，崩石凄金商。浩浩笔下赋，气飒风云凉。当时一作者，流风溢荆湘。我昔走楚泽，一哭巫山阳。秋色满千里，屼见高台荒。
秋怀三首·其二
作者：黎简
朝代：清
体裁：古风

抒忧强援道，入理宁及情。西风肃天地，中年感死生。坟头植桐竹，四年今长成。遂云去者安，又为来者营。何曾一芟剪，长眠搅秋声。应惜离乡客，岁荒犹笔耕。时时海云黑，归梦逐流萤。宵来药烟阁，脩竹几叶零。饥岁睡不酣，邻儿啼辄惊。减食半其腹，人我得少宁。卿今死无病，何有饥肠鸣。卿倘见邻人，我又劳参苓。
秋晓左石厓相过奏琴予未起纪梦
作者：黎简
朝代：清
体裁：古风

至人何人作巧弄，天风石泉洞天洞。美人孔盖金葳蕤，穿花成云结飞鞚。苍玉自鸣裙不波，水凝杂佩春飔冻。佩声隐壁梦在眼，我琴君曲庄周梦。茫然心醉披我衣，秋花烟深胡蝶飞。西风四壁若悬水，泠泠虚白吹珠玑。乃知君术过左慈，感我劳魂成我私。怀仙归风秋正悲，心手在君君不知。罢弹不语庭叶落，兀兀僵松柱冰壑。岁华今夕徂鬓脚，为我钧天续广乐。
秋晚
作者：黎简
朝代：清
体裁：五言律诗

吟苦秋风紧，诗人如暮蝉。白云碧水底，黄叶葛襟前。草弱无暄气，鸦寒语澹烟。匠心时物内，供得答流年。
秋望
作者：黎简
朝代：清
体裁：五言律诗

极天惟海水，水上白云飞。云净见山色，山寒宜夕晖。徘徊晚禽影，映带远人归。不尽沧溟意，仙舟与我违。
秋望柬张大谷
作者：黎简
朝代：清
体裁：五言律诗

天边犹水色，海半起秋阴。阔尽风云态，虚归物象深。苍头知药性，黄叶搅蓬心。别日趋寒节，淮南问桂林。
秋歌
作者：黎简
朝代：清
体裁：古风

志士惊心视白日，夜听秋城海声溢。北风怒塞重闉坚，一夜奋雷伏不出。城头木棉力有神，长枝大叶捎浮云。朝来低瓦叶响息，寂寂百家秋助薪。客愁郁结如茧绊，不及风天物萧散。学废心荒苦昼短，身劳梦瘁何时旦。故人远客近复病，独我离居岁云晏。溪山可卖吾亦归，归去阔绝开江扉。席前坦掌波涛入，事后过眼烟云飞。烟云飞尽空漠漠，先生画笔静方落。不知何处卧游人，堂上锋棱出秋岳。
秋气
作者：黎简
朝代：清
体裁：五言律诗

海国动秋气，天风承早寒。人烟万井热，潜入鼓声干。城影横江落，山光隔雨看。客心劳日夜，归思托崇兰。
秋气寄虚舟
作者：黎简
朝代：清
体裁：五言律诗

梦醒江雨来，雨急去如摧。中判怀人夜，聊挥动影杯。伤离况迟暮，坚坐日崔隤。晓见风前叶，青红绚绿苔。
秋江棹歌
作者：黎简
朝代：清
体裁：七言绝句

昨暮风吹北去帆，城头旗带袅河南。西淋十里三分舵，红树如花新妇潭。
秋江行写别赠张秀才药洲
作者：黎简
朝代：清
体裁：古风

八月凉风素波起，归心夜满秋江水。江上离筵耐坚坐，筵上哀丝涩柔指。炎方暮节江荭青，画船暖烛玻瓈明。美人长叹起劝酒，广袖押花条脱声。酒行按歌凄以清，江山夜色遥含情。朝来人寂江水阔，上有晓云行不停。兹来七旬住山城，朋辈不放一日醒。绮丛自有文字饮，浅棹兼修鸥鹭盟。就中惜别不忍别，城东明星海西月。已伤哀乐向来多，且信风流一时歇。君不见广州城下南北河，垂杨今较古来多。西风时候犹情态，一路送迎无奈何。
秋热不雨
作者：黎简
朝代：清
体裁：古风

高云兀兀午天脚，江水抱日光竞天。放舟中流碧不动，俯仰万火刺眼䀽。急雨一扫入城去，城中羃羃生炎烟。可怜修途不假盖，人马汗似牛涔泉。城南僦居窄于斗，爨火气过食案前。屋后树阴不到瓦，十日无一鸣风蝉。野人冷眼易触热，况乃热势烦相缠。江乡水木别汝去，草堂植梧已如椽。荆妻拂石暮碧重，稚子弄花歌倒颠。忽倒竹簟压花眠，呼不肯起体已寒。我有此乐安可捐，七十里耳去且便。田风吹衣水鸟叫，明日去棹花里船。
秋热坐困王竹坪来话别北行且嘱题予所赠南浦绿波图
作者：黎简
朝代：清
体裁：古风

城头下秋阳，但见千丈云。赤光射城垣，赫若外大焚。正昼牛马汗，裂地入日痕。何如此凶狞，百兽下攫人。北风挟雨气，恐是黑海翻。西南矗不动，转助其高轩。人意待晚凉，乃悔思黄昏。立秋已十日，阳亢阴尚屯。出门过半月，睡恶梦不真。今日朝食午，食顷喜见君。别来有何语，忧病胜虑贫。累累走结疬，瓜蔓缠其筋。欲为子涕泣，恐尔痛断魂。见子作客苦，羡我养疴身。聚粮有馀钱，买药归近村。相怜能几时，伤别在弥旬。展我赠离物，万里从此分。东风起文波，南浦交绿蘋。颇冰就中热，又怆未别神。孤云此生阔，正坐茫无因。南来得长叹，复得行箧文。焉知渺人间，兹去谁更亲。况云道吴越，不复入尔门。自君之出矣，十年南海滨。今当枉北辙，速望返尔辕。喜为入关雁，回头诚苦辛。同途异生死，往往充见闻。去哉故人远，旧客天涯新。愿君早还乡，久暌西湖春。花压湖中天，泪蚀镜上尘。
秋熟
作者：黎简
朝代：清
体裁：七言律诗

屋脊横留一抹红，万家平望夕阳中。近思梦里花间雨，远羡街西树尾风。早晚玉门凉送雁，东南金甲湿生虫。汉皇剧惜从军苦，速遣楼船捷献功。
秋眺
作者：黎简
朝代：清

暮色万物浅，海山秋遂深。蛟寒依石窟，楼回出村林。叹逝惊生意，蠲情费道心。西风汝须惜，疏鬓讵能任。
秋眺
作者：黎简
朝代：清
体裁：五言律诗

暮色万物浅，海山秋遂深。蛟寒依石窟，楼迥出村林。叹逝惊生意，蠲情费道心。西风汝须惜，疏鬓讵能任。
秋色
作者：黎简
朝代：清
体裁：五言律诗

秋声扰夜气，秋色静晨光。水漕浮凉大，山阴落影长。远檐生晓白，深树夹通黄。抚景俱堪画，其如客思荒。
秋色
作者：黎简
朝代：清
体裁：五言律诗

秋色澹如水，秋光青极天。往年前日耳，吾鬓汝星然。湖大寒斜照，沙平早暮烟。已曾纷落叶，不可一哀蝉。
秋野
作者：黎简
朝代：清
体裁：五言律诗

微阳下秋野，野气动苍黄。草阔漂凉碧，城高走末光。蝉瘖抱叶待，鱼化入田翔。时运诗成了，东篱菊酒香。
秋野
作者：黎简
朝代：清
体裁：五言律诗

秋云带落叶，狼藉搅天飞。迥野荒寒瞩，平芜动夕晖。古愁郁新句，世路止柴扉。往日远游子，西风验素衣。
秋雨
作者：黎简
朝代：清
体裁：五言律诗

秋雨空疏极，声圆荷叶闻。光移罨山景，凉拂过枝云。晚水鱼登市，新风雁叫群。村人却无事，欢喜入秋分。
秋雨叹五首·其一
作者：黎简
朝代：清
体裁：古风

云中飕飕鸣落木，水气作云低压屋。三年不见十日雨，一雨偏当九秋熟。苍天作意何太酷，不令人喜令人哭。水田要使禾生耳，草食真无苋充腹。君不见垄头白骨夜有声，路傍白骨行无肉。
秋雨叹五首·其三
作者：黎简
朝代：清
体裁：古风

广州受旱无旱色，旱甚水田犹一碧。富儿不信山县田，乃有炎炎千里赤。人曷为乎至斯极，嗟尔无忧忧转剧。有田恐汝不得食，粤山雨仙香火熄。昔何烜赫今何寂，神仙有心民不识。昔时无雨天公意，今雨元非雨仙力。
秋雨叹五首·其二
作者：黎简
朝代：清
体裁：古风

嗷嗷南雁行路难，江湖水多生阔寒。几载南来稻粱少，来复何求犯矰缴。远辞芦塞一行飞，得与桑弓几人饱。渡海十郡良家儿，急欲寄书南雁归。上言军中身足乐，下恐厨下妻啼饥。何为汝雁不识苦，辛苦人间叫风雨。
秋雨叹五首·其五
作者：黎简
朝代：清
体裁：古风

去年九月秋官里，日暍饭咸无井水。今年西风能揭庐，溢井吹波生细鱼。屋低瓦重墙卸土，衣垢厨空床抚鼠。人生须记丁未秋，九月天偿八月雨。
秋雨叹五首·其四
作者：黎简
朝代：清
体裁：古风

我今三年羁不归，不归亦知邻舍非。屋前修竹咽垂叶，黑雨青灯魂影啼。明日招魂作生日，江路云深恐迷失。荒年干饭哭两女，在日清斋礼诸佛。冥漠长眠谢饥馑，死生有事均萧瑟。四年死别三年饥，西风乍寒烧鬼衣，纸钱湿灰吹不飞。
秋雨柳丝书馆作
作者：黎简
朝代：清
体裁：古风

书堂风槛大江横，江雨过江先有声。云深树黑去如扫，枯瓦暵篷来复惊。故园竹屋迸哀玉，故人板扉危夜檠。冷肌白袷拥归思，归倚野桥秋水生。
秋风
作者：黎简
朝代：清
体裁：五言律诗

中夜西风劲，疑吹月倒行。海光漫地白，波势落天声。屋壁虚浮气，琴弦燥自鸣。吟诗爱秋好，扶病畏衫轻。
秋风
作者：黎简
朝代：清
体裁：五言律诗

秋风吹白蘋，江上独离群。珠女水为镜，花船波漾云。南来月自阔，夜警鹤虚闻。莫复当窗织，衣凉露气纷。
秋风乍凉得兄邕州书书五十六字寄呈
作者：黎简
朝代：清
体裁：七言律诗

牂牁滩盛怒流奔，陡束黄江铁峡门。气相吞吐山川斗，声满西南天地喧。一纸音书人共命，中年兄弟病劳魂。邓林日色苍苍晚，急收桑榆报晓暾。
秋风引寄二三故人
作者：黎简
朝代：清
体裁：古风

去年春风暖如玉，白袷清波送越客。远江随柳入天青，天影还垂春酒绿。今年直是半年雨，春雨晴时已秋色。茫茫积水浮东南，中有樵夫出门哭。梦绕新坟桐竹嫩，月见古原霜露白。松鬣莎髯鬼大小，鹘叫虫啼人阒寂。生前怯性常梦水，未肯江天试魂魄。如今独使野外居，苍茫归路何由识。往时清阴笑谈处，上有出檐梧十尺。啼乌为君秋不睡，天黑呼君到天赤。君须但记从此来，好逐秋风入灵席。灵前娇女衣凉薄，席上衰灯火寒碧。屋边叶响疑我归，犹似当时深夜织。秋机不轧犬不吠，魂去风中晓无迹。我今客闷思今昔，别日凄凉最今夕。一身死别生离内，此夕情人病人得。故交零落况残序，寄子哀诗沾尔臆。诗成欠伸影在壁，亭亭脉脉逼人直。何须会面惊瘦极，已向空墙见衣窄。
种榕
作者：黎简
朝代：清

岭海多大榕，大者逾十亩。下疑云雷屯，上有日月古。菩提得根柯，社栎资液乳。不祥与其寿，有畏莫予侮。鬼庭黑张幔，丛祠冷燃炬。神鸦暮查查，望云叫风雨。风雨夜窈冥，以膏此乡土。往往原上屋，中夕咤田父。浩然山海灵，集以烟雾语。晓来邈无迹，但见青膴膴。南俗好奇怪，曰是神洞府。沈沈幂烟霭，吰吰隐钟鼓。今年于庙瓦，西指斮一股。村人目瞠瞠，怖畏舌为吐。明晨猿猴杙，倒插我溪浒。十日雨霖霢，小甲初破黍。十年水深黑，大庇若县寓。春村二三月，流花澹容与。垂阴赋樛木，拾翠有游女。清夏宜老夫，肺病枕风渚。调调听竽籁，泼泼得鲂鱮。无由附魑魅，足以障炎暑。忽忆壅肿友，香山老主簿。嗜石昔米黻，爱竹今郑簠。主簿之衙斋，榕根作门户。
种榕
作者：黎简
朝代：清
体裁：古风

岭海多大榕，大者逾十亩。下疑云雷屯，上有日月古。菩提得根柯，社栎资液乳。不祥与其寿，有畏莫予侮。鬼庭黑张幔，丛祠冷燃炬。神鸦暮查查，望云叫风雨。风雨夜窈冥，以膏此乡土。往往原上屋，中夕咤田父。浩然山海灵，集以烟雾语。晓来邈无迹，但见青膴膴。南俗好奇怪，曰是神洞府。沈沈羃烟霭，吰吰隐钟鼓。今年于庙瓦，西指斮一股。村人目瞠瞠，怖畏舌为吐。明晨猿猴杙，倒插我溪浒。十日雨霂霢，小甲初破黍。十年水深黑，大庇若县寓。春村二三月，流花澹容与。垂阴赋樛木，拾翠有游女。清夏宜老夫，肺病枕风渚。调调听竽籁，泼泼得鲂鱮。无由附魑魅，足以障炎暑。忽忆壅肿友，香山老主簿。嗜石昔米黻，爱竹今郑簠。主簿之衙斋，榕根作门户。
种竹十四韵
作者：黎简
朝代：清
体裁：五言排律

一角新居地，三竿小阁孙。未分异气土，曾过别家园。增得当心日，无伤放手根。烟啼上番泪，影削故人魂。昼正泥俱暖，秋前叶可繁。热宜汗下种，凉待酒醒喧。预想花迷路，寒潮夜入村。于时舟系岸，圆月碎侵门。水碧交天色，霜浓冰石痕。晚云垂地重，夕火隔林昏。梦去风犹住，诗艰袖欲温。物迟高兴后，事举夙心存。屈指人何识，扳枝泣自吞。十年仍五月，永别托长言。
种竹已长作长句寄张药房
作者：黎简
朝代：清
体裁：古风

南风昨夜吹屋角，始觉萧萧凉有声。去年五月无处立，赫赫赤日行中庭。是时与君居府城，君家天井接檐楹。墙根约略有数个，不得过人头上青。今年园翁遗十茎，逾月迸笋已怒生。海风吹云四天阔，海月挂在长条明。山人诗骨如竹清，不著点墨知画情。夜潮入篱三寸平，倒影入水深亭亭，孤云自来枝上行。今君苦热应未睡，安得来步藻荇横。朝来忽复作小雨，呼儿开轩眠独听。中林幽幽人语绝，但闻深碧棋子鸣。
积水
作者：黎简
朝代：清
体裁：五言律诗

积水夜逾高，虚空壁挂刀。地深青见底，星冷碧无毛。禅纳三天大，形难一物逃。吾心万丈月，不乱任风涛。
移居
作者：黎简
朝代：清
体裁：五言律诗

取容师子座，聊得鹊巢居。地近竹来笋，堂凉虫避书。鸡裁鸣子舍，燕且传蘧庐。拟筑三层阁，吹笙近太虚。
移居锦秋书馆乃平叔去岁作寓处枨触于怀作诗贻主人张明经心如
作者：黎简
朝代：清
体裁：七言律诗

锦秋书馆艳秋楼，并与归人贮别愁。汝亦往还万里客，我来吟望两年秋。行辞响屧蒲萄叶，出饯横波舴艋舟。正喜梦中君识路，联床相忆倘相侔。
移芙蓉桃寄周生
作者：黎简
朝代：清
体裁：古风

芙蓉隔水绿未吐，移桃意在芙蓉渚。谅君昨暮得我书，梦我芙蓉花下庐。我自看花日晼晚，木末英英作意暖。望仙眼内紫云回，暮愁花上青天远。及此东风折贻赠，已是秋江照清浅。入无语言怨无端，红绡映面宫扇团。畏人新妇眼波直，遗影向隅眉黛攒。石栏修竹光景翳，茅屋青萝烟雨寒。明年君来或迷路，三折深花醉霜露。西风不识芙蓉波，春水长如桃叶渡。
稚女芸生两岁耳今年正月廿四日母方咽汤药叹无下药物芸密取卓上钱过桥买枣而进心哀怜之今四月内子病书至忆而作诗
作者：黎简
朝代：清
体裁：古风

怜尔生贫家，出世不识骄。漫养遂言步，稍免瘦母劳。破笑已万端，恒啼无几朝。悄然蓬室居，暄和出萧条。绝似阿姊时，剪纸纷红飘。不知指弱细，屡自嗔剪刀。虽未成花蝶，名状强自标。倒卷学问字，掩面将过腰。始投慈母怀，遂弄阿姊髫。慈母病抚汝，肉涩无脂膏。天真日渐露，亦颇固齿毛。汝母药为命，是药参姜椒。支床停皱眉，泪下视饮瓢。汝时竟何思，心瞭舌未调。真爱不以态，直去如无聊。潜步三尺影，花墀红翠交。出门湿衣露，匍匐上板桥。投钱致呼物，虎鞋泥已胶。四枣实两掌，归犹药烟高。语娘一字枣，馀词半咬咬。慈母极惊怪，相视旋悲慆。数问惟点头，拽母双手牢。阿耶至性浅，汝祖常波涛。何当及长大，礼训熟使操。离家今月馀，书至增郁陶。空囊忍未归，实恐饥汝曹。别来于语言，明了差不淆。恃汝胜药物，须姊教歌谣。或记我小诗，勿弄篱外潮。扶床戏娘侧，勿增娘寂寥。
稚子报白发
作者：黎简
朝代：清
体裁：七言律诗

从入中年畏镜明，汝无情绪转关情。今朝的的青睛内，报我丝丝白发生。苦病过来初得验，乡人先酌老何惊。相看母子操心切，归去罗浮采药行。
穷愁
作者：黎简
朝代：清
体裁：五言律诗

穷愁著书懒，何事送虞卿。天意存微贱，心机破死生。依人忘暖席，乞食入寒城。未敢敦奇服，仍防有污名。
空村
作者：黎简
朝代：清
体裁：五言律诗

空村收稻了，杯酒劳吾勤。暇日无知友，相思生暮云。隔花人共语，招手鸟成群。独醉吾庐下，无机物亦欣。
立秋二日雨后归舟
作者：黎简
朝代：清
体裁：七言律诗

船头山忽掠南飞，沙觜舟回正北归。帆饱东风收舵疾，村衔西日涌烟霏。鸟捎树叶袂溅水，犬迎人声花动扉。溪老讵知秋气早，徵君门外柳依依。
立秋日泛舟观涨追昔感怀有述似周生
作者：黎简
朝代：清
体裁：古风

水乡如浮箄，波面插万木。长风洒新凉，动荡天海绿。云沙极平远，坦掌入眼缩。庚庚千里横，一笔意已足。吾乡无堤防，散水不潴畜。牂牁天上来，割山辊血浊。染以黄茅云，浮浮雉蛇毒。至此气瀁漭，概付沃焦沃。昔年住南海，曲闸遏西渎。筑版猿鹤哀，胶杯寿命速。夜报一寸减，朝寂万室哭。涨去惨未已，红羊已潜伏。旱干较犹愈，得缓鬼伯促。古者重还乡，岂独生安俗。先人首丘遂，亦是祸后福。今年广渔具，不出媚口腹。故人转相疑，遣信到乡曲。方且柳贯鲂，乃谓蕉覆鹿。小出人争喧，始信吾行独。深感故人意，庐金操逾笃。生平齐得丧，观水厌翻覆。波澜入古井，欲起安可得。风柳露蝉晚，振衣快新浴。清江敛空岚，澹白天一幅。
立秋日风雨寄怀梁东麓乡先辈
作者：黎简
朝代：清
体裁：七言律诗

六十辞官未是归，廿年安置又巴西。殊恩忽起攓蓬骨，旧迹聊同踏雪泥。堂下苣莴空马齿，村深风雨欲鸡栖。何当曲渚扁舟夜，秋满蒹葭月满堤。
立秋明日
作者：黎简
朝代：清
体裁：五言律诗

夜色晓泠泠，高云气渐平。病机抒肺热，离思动秋清。水阔山光薄，天深鹭影明。兰台中岁后，时节渺关情。
竟日巨雨作
作者：黎简
朝代：清
体裁：古风

十年旧雨独南卧，自觉床头今雨大。伏枕遍增生死哀，假盖须难仆夫过。入门决窦如悬河，出城乏势鸣盘涡。竞起嗔雷动古屋，有似暗潮迎巨舸。窥檐秖疑空虚窄，溢井远知湖海多。昔年六月竟夜雨，明日千家一抔土。地涌忽惊山下泉，渠泛顷为泽中卤。远闻人哭杂水声，旋见民居编鬼簿。君不见东门大坟三丈高，流膏断胔泥下捞。至今天阔雨云黑，死人夜作生人号，黄泥白骨缠青蒿。
端州书院马山长中翰席上
作者：黎简
朝代：清
体裁：七言律诗

万竹迎风吟翠亭，秋山凉入酒杯青。善来文字昌黎饮，深破蓬蒿仲蔚庭。衣警莎根移蟋蟀，天阴荷叶乱蜻蜓。季长客帐无红袖，排闼中堂入受经。
端州县斋作
作者：黎简
朝代：清
体裁：古风

四天泼翠城郭湿，城头窥人万山立。城门朝开寨奔峭，势欲与人争出入。牂牁西极如线来，至此擘地风涛开。羚羊咽吭不肯一吸尽，呃逆倒壅屯云雷。山严水猛两不下，地弱往往蒙厥灾。居人不及对面语，脚下沙走长堤摧。盲风颠浪昧道路，非所去处偏挤排。入地塔影直于笔，浮天城堵胶如杯。下视东流峡山口，江水郁作山崔嵬。我昔寻常此经过，水落山高石头大。盘涡风雨神灵叫，寒峡战斗鼋鼍饿。帆樯疾转指鸟飞，性命欹危等鸢堕。今来风水赫馀怒，犹恐乘桴到坚坐。县斋莲幕多故人，久别遭逢情话亲。江光夜乱石顶月，山气忽生衣上云。樵夫海上花作屋，出门白袷照青春。当筵起舞醉沓飒，百缕云气千花尘。酒阑袂冷梦江国，万叠翠屏劳片魂。
竹
作者：黎简
朝代：清
体裁：五言律诗

东墙才几个，暮景静萧萧。子舍分根迩，爷枝隔岁遥。风情且葡架，画意已溪桥。深碧秋灯夜，何时称泬寥。
竹
作者：黎简
朝代：清
体裁：七言绝句

始爱梧桐成长大，不胜寒绿又疏黄。西风却恋山窗竹，小有秋声入夜凉。
竹
作者：黎简
朝代：清
体裁：五言律诗

我心风叶劳，我竹日坚高。开户云停月，惊禽露滴袍。故人魂一片，今夜水三篙。自照亭亭影，归看新凤毛。
竹诗
作者：黎简
朝代：清
体裁：古风

樵夫初栽竹三竿，逾月誇示张花田。明年已迸阶下石，夕日不到堂东垣。美人倚病亸翠袖，人影竹影瘦可怜。指痕遍捻落箨粉，药气重湿啼枝烟。几年别日均有梦，梦在雨黑灯青间。万花围村竹覆屋，竹隙佛火天女禅。斋心着我故有病，怨绪托物难为言。秋风萧萧零露漙，慈乌夜啼桐树颠。落月佩声归弱魂，偻指去汝今四年。占地烂漫千龙孙，邻人入来窥锁门。不悭抉笋与汝饱，菜色可更充清寒。我今曷不归故园，故园故物犹平安。石鼎夜呼蚯蚓窍，檀像净供琉璃泉。凉风吹衣日车短，落叶过墙邻女叹。勿云故鬼秖旧迹，新泪暗冰青琅玕。
笑山人送茶花
作者：黎简
朝代：清
体裁：七言律诗

山人踏晓遣花农，香送一肩明庶风。迁地或为乌屋好，早花犹未燕泥红。满围春事尔豪侈，虚室药烟吾老翁。正欲题诗漫乘兴，稍能排调不能工。
答其詹见怀
作者：黎简
朝代：清
体裁：七言律诗

春水到门摇碧漪，不胜风雨绿杨枝。瞢腾伤别多吟梦，五十看花忽喜悲。直以病躯萦老友，勉安慈母誉娇儿。侵寻二月频三札，倾倒同心似隔篱。
答内人问
作者：黎简
朝代：清
体裁：七言律诗

芙蓉花尽碧云残，水阔天高漠漠寒。昨夜城楼秋月好，大江风露我衣单。万松浩荡平吹海，三浪噌吰立作滩。种竹初成已霜降，聊同身世报平安。
答友书来所问
作者：黎简
朝代：清
体裁：古风

窃窥坡谷诗，次叠成固习。无聊尾一字，始得意思入。二贤散天花，香色随手拾。而于通篇奇，或困一韵押。馀士蹈牙慧，不自计弗及。往往中道蹶，乃怨前走急。门庭我熟道，且戒猎等级。途穷不自悔，有去均哭泣。所畏如放豚，哀鸣入其笠。果尔为逐虎，猛气出于柙。卿言亦佳甚，我自用我法。
答同学问仆诗
作者：黎简
朝代：清
体裁：古风

简也于为诗，刻意轧新响。当其跨阔步，语亦颇倜傥。试复虚自举，得失如指掌。霜警钟候鸣，悲壮秋清爽。草暖虫细吟，幽咽春骀荡。劳或蚕抽心，辍食入罗网。静或女怀春，有怨言惝恍。以兹撄其生，作苦时技痒。一世取自毕，千秋敢延想。方寸抱冰雪，万里在俯仰。吾希御风返，谁与恃源往。自非骏马骨，焉得蒙上赏。倘诚虓虎姿，老死气腾上。
答周生见寄
作者：黎简
朝代：清

入村宜朝暮，开关即平迥。雨光映山色，意与碧草静。江帆湿不饱，水鸟独更永。溪鱼涨后乱，波荇风余整。天凉返物态，虑澹出妙领。故人窅藩府，示疾得真境。在适皆见新，无碍讵知屏。浩然江湖心，远接烟水冷。吾当披萝衣，君指浮瓠艇。
答周生见寄
作者：黎简
朝代：清
体裁：古风

入村宜朝暮，开关即平迥。雨光映山色，意与碧草静。江帆湿不饱，水鸟独更永。溪鱼涨后乱，波荇风馀整。天凉返物态，虑澹出妙领。故人窅藩府，示疾得真境。有适皆见新，无碍讵知屏。浩然江湖心，远接烟水冷。吾当披萝衣，君指浮瓠艇。
答知交
作者：黎简
朝代：清
体裁：五言律诗

江湖叹浩劫，笠钓属夫君。水阔朝浮雨，村深昼落云。青蝉凉不急，白鸟炯无群。身世忘吾事，知交讵得闻。
答表兄李仍上枉赠之作
作者：黎简
朝代：清
体裁：七言律诗

把臂还同骨肉来，青莲千古擅雄才。春风杨柳青丝骑，夜月梧桐白玉杯。一本赖君正月会，少孤怜我百年哀。清词忽枉来茅屋，三复悬生日几回。
答陈孝廉晟南见赠用其韵
作者：黎简
朝代：清
体裁：古风

饥鸱吓鹓雏，不争腐鼠来恶音。豫章语大椿，与子不入荆氏林。或言狂简不识字，卷我舌于非所钦。客居霖雨饥不死，故人户外闻歌吟。诗心画兴郁生气，长康痴绝居易淫。吾郡陈太丘，异苔同一岑。长鸣呼风起病骥，地上骐驎天骨森。真声振动众响歇，中衡大叩铿天琛。群儿道路岂解此，不觉薄俗无斗心。衣裳卧病久颠倒，一为起语叹弥襟。白象彻水龙入石，不有大力谁能任。文章门户魔试佛，此自一尺彼直寻。中流未济何以阵，如己泳浅舟其深。因君着鞭奋鸡舞，不尔挶叶枯蝉瘖。深谈邻树影压瓦，木棉花外明辰参。驱疟称诗有苏轼，愈风草檄惟陈琳。摩天巨刃吾岂敢，无乃支离能挫针。呜呼，文章徒载身后名，如筏喻者随浮沉。
系龙洲
作者：黎简
朝代：清
体裁：古风

神龙走水底，水面回其头。张呀吸西江，江水皆倒流。帝曰东西疆，此物作鸿沟。天吴铸铁索，索之永使留。颊颐作山石，髯鬣为松楸。隆然厥额隼，作殿作岑楼。楼标锐槎枒，略知厥角脩。口则为窟岩，许之鸣深幽。牂牁万里源，可以滋渴喉。老昙大好奇，跨坐奠上游。至今数铁柱，出没杙河洲。三江动地来，声塞西南陬。龙谓得借水，可脱天所囚。吼叫集厥类，百处起潭湫。并力齧巨锁，涌水为山丘。惊绝苍梧魂，起为坤轴忧。反覆但故处，秖与波沈浮。西人数千里，避水忙不休。安知佛定力，垂首冥两眸。方今舰碧海，苦战鲲鹏愁。何当迎龙去，涨激平东瓯。一夜下鬼神，捣巢极横搜。封功西河伯，洗兵南海秋。何以甘此虏，不为贝宫羞。年年奋瘴潦，使不辨马牛。比来两载旱，不见三农耰。汝盍径上诉，驱云淋万畴。圆盖閟点雨，方臣劳寸筹。莫阻唇齿邦，不通秦晋舟。恬无橹搅水，汝得安眠不。岸有分界树，拿攫森缠樛。千寻老身手，对立羁螭虬。汝雄彼为雌，水陆离汝俦。往往风雨夜，两两声势侔。镗镗寺钟阔，浩浩滩水遒。汹汹苍梧城，知此吟相求。元气湿四郊，漫漶不可收。
素馨
作者：黎简
朝代：清
体裁：七言律诗

瘦叶纤藤自相当，娟娟窥得及肩墙。不胜月露难为色，要感心魂始与香。春暖银篦夺孙寿，秋风梦草寄刘郎。轻躯细骨谁怜得，须问翾风百和床。
素馨花词二首·其一
作者：黎简
朝代：清
体裁：七言绝句

越女摘花肌抱云，风吹不去化香尘。罗敷髻上三竿日，待与城中早起人。
素馨花词二首·其二
作者：黎简
朝代：清
体裁：七言绝句

越娘黄昏莫穿针，穿花作灯花不禁。花轻烟重一宵尽，孤负中间明白心。
紫洞村口夜泊寄娄五
作者：黎简
朝代：清
体裁：五言律诗

他夕衡山月，青天魂梦劳。曲终闻此语，海外属吾曹。秋水蛟龙阔，新风木叶豪。无人自多警，灯火赘江皋。
红树起兴
作者：黎简
朝代：清
体裁：七言律诗

红树天青映碧城，玱琅吹叶瓦波鸣。缝裳十载攕攕手，促织虚堂在在声。故竹啸风幽鸟夜，小藤垂月晚花清。道心自倚寒岩树，病不归家苦有情。
纨裤儿
作者：黎简
朝代：清
体裁：古风

少年村中见花时，青鞋绿杖银须眉。村南社饮村北归，花香酒痕沾布衣。自云此衣忘几年，老妻针缀媳纺绵。春风吹酒可得三十度，濯垢溪云三抱孙。当时斗米二十五，一彘娶媳犬嫁女。老人黄泉我玄鬓，今我苍苍事非古。去年制笠今戴之，亭亭碧云相覆随。溪东溪西花对飞，秦楼日转桑树枝。美人已归蚕已饥，夕阳照耀纨裤儿。纨裤儿，心无人怜空尔为。
纪肃斋谈华岳之胜
作者：黎简
朝代：清
体裁：古风

天削造化斧，以是为别宫。石落五千仞，中立青芙蓉。三峰自尊位，气严非争雄。一径行深凹，耳响骑苍龙。天路垂铁锁，上窥黯雷风。石虚纳众音，地肺延青钟。山门看横云，练漂江天空。须臾暮云重，云入墙汗浓。出世物类异，入山人意恭。肃斋语昔游，兹奇难再逢。昔读华岳诗，约略相符同。生无长安梦，安得有我踪。题诗寄玉女，为索青莲蓬。
细竹
作者：黎简
朝代：清
体裁：七言律诗

细竹初生琐碎枝，故穿鞋印故当墀。旧揩春粉人何见，小和秋声汝岂悲。写影新传铁钩锁，招魂留制玉参差。纤纤约素亭亭立，却似当时无语时。
细草
作者：黎简
朝代：清
体裁：七言律诗

昨夜西堂春水平，池光天影碧泠泠。行行汝为苦吟瘦，剪剪吾惭衰鬓青。径絮如烟浮荡漾，檐花随雨缀丁星。眼明仲蔚关门内，菜色苔痕共一庭。
细雨
作者：黎简
朝代：清
体裁：五言律诗

江云压城上，城影入春阴。阴重寒霏雨，风回软湿襟。社迟容闭蛰，花午褪归禽。浊酒西堂晚，明当碧水深。
细雨
作者：黎简
朝代：清
体裁：五言律诗

淑风深送暖，春日浅含情。细雨光犹暗，孤花冻益明。林攒远峰立，云重暮沙平。村路香泥滑，烟蓑试早耕。
细雨
作者：黎简
朝代：清
体裁：七言律诗

细雨留春春去迟，光霏空雾细游丝。花明竹碧天仍曙，风澹云凉鸟未知。不即披衣疑小病，畏寻前梦改新诗。和于昨日知明日，明恐翻盆水涨陂。
经营书椟
作者：黎简
朝代：清
体裁：七言律诗

亦既劳生有此庐，固当插架妥吾书。杂耕稍缓牛宫祝，弃妹无为鼠壤馀。灶北经年惟坐版，剑南他日重行厨。知非盗守扃重鐍，为厥孙谋充一闾。
绝句
作者：黎简
朝代：清
体裁：七言绝句

春潮春草绿满野，桃花李花明压檐。高楼远色冷于水，细雨斜风人下帘。
绝句
作者：黎简
朝代：清
体裁：七言绝句

门外溪光入碧桐，晚凉开卷教儿童。时时叶打行人着，不禁秋来屋后风。
绝句三首·其一
作者：黎简
朝代：清
体裁：七言绝句

新辟南窗俯碧流，水纹皴日动帘钩。丫鬟晓放呼名鸭，龙户晚归浮鼻牛。
绝句三首·其三
作者：黎简
朝代：清
体裁：七言绝句

弱女初能绣五文，天吴紫凤细勾云。从渠识字添闲事，又取爷书学八分。
绝句三首·其二
作者：黎简
朝代：清
体裁：七言绝句

后檐风响落桐花，乱糁女雏双髻丫。却取小篦梳掠尽，背人欢喜拗山茶。
绝句二首·其一
作者：黎简
朝代：清
体裁：七言绝句

春天多梦与情人，梦止伤心记不真。直似村花尽云水，沉沉桃李不成春。
绝句二首·其一
作者：黎简
朝代：清
体裁：七言绝句

门前树根横石台，隔水芙蓉明眼开。昨宵月坐归闻雨，石气晓青寒有菭。
绝句二首·其二
作者：黎简
朝代：清
体裁：七言绝句

娟娟江上露烟鬟，叆叇春愁怨女颜。最忆大乌深作态，竹梢烟烘一痕弯。
绝句二首·其二
作者：黎简
朝代：清
体裁：七言绝句

桥头为社社前榕，桥下蓼根闻碧淙。村晚过桥人买酒，酒缸花影落芙蓉。
绝句四首·其一
作者：黎简
朝代：清
体裁：七言绝句

碧草如波点白鸟，鸟声满怀凉叫风。隔溪鸟去水花落，晓色清光微雨空。
绝句四首·其三
作者：黎简
朝代：清
体裁：七言绝句

晚爨出林烟气清，风吹不去雨还生。门前瓜菜归人渡，红翠压船波底明。
绝句四首·其二
作者：黎简
朝代：清
体裁：七言绝句

鸡鸣村静雨转细，万种不思思昼眠。忍闻稚子盖荷叶，篱内踏潮喧踏天。
绝句四首·其四
作者：黎简
朝代：清
体裁：七言绝句

昼眠不厌江上雨，夜梦稍宜江上风。鲥鱼酒近故人远，稳睡潇潇斜打篷。
绝句杂咏六首·其一
作者：黎简
朝代：清
体裁：七言绝句

松根烟水霏为雨，花上春阴峭作寒。昨夜梦繁心阔绝，柳绵摇漾转风团。
绝句杂咏六首·其三
作者：黎简
朝代：清
体裁：七言绝句

未暖犹寒春二月，浮风沈雨夜如年。灯火闭门今隐几，炉香趺坐旧供毡。
绝句杂咏六首·其二
作者：黎简
朝代：清
体裁：七言绝句

花上今朝青鸟来，绯桃枝间碧桃开。春风自与谁相识，不速还同试酒杯。
绝句杂咏六首·其五
作者：黎简
朝代：清
体裁：七言绝句

蕙有墨花冥夜心，春灯光末自沈沈。偶抟芒芴禅香得，我正跏趺道息深。
绝句杂咏六首·其六
作者：黎简
朝代：清
体裁：七言绝句

昔昔鳏鳏至四更，犯寒投暗李花明。阎浮静极无人见，自见中园夜气清。
绝句杂咏六首·其四
作者：黎简
朝代：清
体裁：七言绝句

水竹娑娑养石盆，松肪累累结云根。波光写影深深冷，香篆蒙梢静静温。
绣毬花
作者：黎简
朝代：清
体裁：七言律诗

宋玉家无粪土墙，诸花围绕叶琅琅。中边星月银湾晓，浊泽琼瑶玉水香。障面裁纨秋怨别，当心挂镜烂生光。蓬飞白首朱门客，蔓引嫖姚蹴鞠场。
续题劝农图
作者：黎简
朝代：清
体裁：七言绝句

非农非士亦非仙，小子狂简非偶然。自命诗书画三绝，毋怪人家争夺先。
绯桃十韵
作者：黎简
朝代：清
体裁：五言排律

天姊隔云层，自传无尽灯。思兼春妪姁，愁压醉瞢腾。润笔求精婢，回波泥老僧。身轻怜欲堕，色重怕难胜。秦客迷容易，刘郎嫁未曾。香吹风可食，红洗露还增。居定金为屋，看须日系绳。目成魂自与，名好唤谁应。悦己君当尔，沾衣我不能。今来伴居士，前此亦摩登。
绿苔
作者：黎简
朝代：清
体裁：七言律诗

近知寡过无轻举，已觉当门生绿苔。云覆碧桐深与色，客矜朱履不曾来。潮平鱼婢嗛嗛食，涎篆蜗生廓廓开。早晚石床花雨地，为予键户谢飞埃。
缓步
作者：黎简
朝代：清
体裁：五言律诗

晴云暮天急，倒影弱桥飞。水静无惊鸟，花阴□□衣。逢人欣减病，爱我欲扶归。缓缓春风内，孤芳恐有违。
缨珞树下作
作者：黎简
朝代：清
体裁：五言律诗

齐檐缨珞树，汝亦柳丝丝。长大出头地，阿那怜小时。刚柔天定命，松柏岁寒姿。为谢东风絮，休来附弱枝。
罗浮陈道士别二十八年今约可百岁道流时或见之作诗遥赠而已
作者：黎简
朝代：清
体裁：五言排律

昔看罗浮雨，平吹沧海云。谁知雨上月，独照云中君。老桂古坛堕，白猿青壁闻。旧逢惟落漠，今远话幽芬。草草将归路，累累直视坟。鹤声知访道，霞色想残醺。我有南华注，师函五岳文。他年琼笈合，一榻石楼分。樽泛虚乘瓠，风生直运斤。无为吾自试，先不乱鸥群。
羁栖
作者：黎简
朝代：清
体裁：七言律诗

空清白雨日将西，万个鸣蝉翕翕齐。海阔水云平瀁漭，天遥沙树叠低迷。山川此后供安步，龟策何知劝突梯。学浅病多容抵塞，年荒亲老限羁栖。
羊额村夜遭黄虚舟次日兼寄铭南葭洲两何君
作者：黎简
朝代：清
体裁：七言律诗

又此劳生小暂停，况当如梦夜冥冥。系舟水隔蒹葭白，照面灯连橘柚青。东道窥园应有主，北郊偕隐与名亭。坐需泽国秦楼日，孤绝沧洲海客星。
翡翠
作者：黎简
朝代：清
体裁：五言律诗

红翠炯惊人，飞抢乍湿身。吾方谢机事，汝易露天真。警急知能中，低栖亦少亲。云泥远不及，鹰隼岂私仁。
老得
作者：黎简
朝代：清
体裁：七言律诗

老得烟波作钓翁，壮抛词赋误扬雄。无须可称怀中版，烧尾真成爨下桐。裹饭我知贫是病，乞醯前悔直伤躬。姜肱岂是藏深密，自畏人前鬓渐蓬。
老树
作者：黎简
朝代：清
体裁：七言律诗

亦有寒岩暖气回，寒黏霜霰暖莓苔。我今柴立为槁木，君岂热心焚大槐。秋叶空庭诗老得，薜衣萝带若人来。故山五百年春梦，月落参横在此梅。
老树怪石图吴仲圭所画向在钱氏入黄氏今闻入吴氏爱而不见忆遣长句
作者：黎简
朝代：清
体裁：古风

古纸闇若烟空蒙，拂面棱厉霜霰风。老树见头不见尾，回根抱石紧齧齿。藤亦抱树树壈垒，树骄生气石欲死。老人踞石仰面看，何代仙者衣不冠。泼面飞瀑骨巑岏，一落不动直古寒。十年偻指三入室，休言至正至今日。自今以后天地阔，爱而不见忆仿佛，话费气力梦萧瑟。老梅老梅入我腕，我欲面墙咬破笔。
腐儒
作者：黎简
朝代：清
体裁：古风

老马不识路，达人成腐儒。昔时北宫黝，老作南荣趎。白发江湖迥，青云学术迂。论诗还中肯，其义窃康衢。
腹痛
作者：黎简
朝代：清
体裁：七言律诗

往年伏枕谢家池，是病经年续往时。饮子密参多病妇，医门新下五灵芝。愁无措手怜分痛，日九回肠悔作诗。有似故人知不食，更烦书札问周饥。
腹痛
作者：黎简
朝代：清
体裁：五言律诗

长吁暮南郭，减带过东阳。一月乱肠胃，百年知短长。起居惟隐几，书卷并黏床。有愧何徵士，全家问药方。
自怪四绝句·其一
作者：黎简
朝代：清
体裁：七言绝句

自怪先生太瘦生，秋来偏喜耗心情。风前解按伊凉曲，字字江头黄叶声。
自怪四绝句·其三
作者：黎简
朝代：清
体裁：七言绝句

自怪先生浪得名，千言笔下称人情。山妻死日求碑志，属草三年尚未成。
自怪四绝句·其二
作者：黎简
朝代：清
体裁：七言绝句

自怪经年作底忙，空抛心事忆松篁。先生误作还乡梦，却是还家非故乡。
自怪四绝句·其四
作者：黎简
朝代：清
体裁：七言绝句

自怪能诗更画师，小来人羡宁馨儿。空教力刮阴阳窟，仅为先生一救饥。
自题夏山欲雨图
作者：黎简
朝代：清
体裁：五言律诗

山作层云涌，云为大海平。虚堂浮雨气，高枕入江声。樵子师元化，湖光噏太清。幽灵空阔得，心目卧游惊。
自题山水册页·其一
作者：黎简
朝代：清
体裁：七言绝句

水漫山平入远春，江乡佳景又佳辰。樵夫病着不曾出，怪道墅亭无野人。
自题山水册页·其三
作者：黎简
朝代：清
体裁：七言绝句

万木巃嵷山蜿蜒，汹涌云海泬㵳天。秋山野客寒立骨，落叶扑衫风飒然。
自题山水册页·其二
作者：黎简
朝代：清
体裁：七言绝句

秋山相与载琴行，琴处囊中不必鸣。但是高深幽远处，泠泠寒声溜有琴。
自题山水册页·其五
作者：黎简
朝代：清
体裁：七言绝句

老木幽亭坐翠微，寒云流水澹清辉。溪山如此无人会，趺坐空阴湿荔衣。
自题山水册页·其六
作者：黎简
朝代：清
体裁：七言绝句

尔许林峦出我机，我生何处送将归。孤云无族神明泣，浊水思源去住违。岂有青猿惊晓梦，谬当瑶草诉朝饥。棕鞋竹杖谁家子，山泽虽癯遁亦肥。
自题山水册页·其四
作者：黎简
朝代：清
体裁：七言绝句

山深深，云阴阴，若有人兮隔山阴，萝门竹屋遥古琴，招之不出劳人心，庚庚荒途横古今，冥冥崭壑闻猿吟，
自题楚山清晓画图
作者：黎简
朝代：清
体裁：古风

绕衡九折江天碧，水底皴空皱沈璧。三湘彷佛远游归，千里苍凉一鹤飞。归来十载病裹足，梅花襆被江上宿。江村一夜听春雨，洗出萋迷梦中绿。日色盎盎川无风，川光浸竹竹色同。谁将一道炊烟白，定绕两株初叶红。何人深柳楼阁中，下视水田云水空。得非百花村口旧风景，误置晓猿夜狖之青峰。猿声䆗窈隐屋壁，伤心极目谁曾识。年深事远犹可忆，药烟阁上春灯夕，故人食药看山色。至今黯淡春树梢，药气三年化为墨。
自题觅句图小影持赠平叔
作者：黎简
朝代：清
体裁：古风

山泽养其外，形容合枯槁。幽贞媚其内，诗句或娟姣。自顾命微细，芳性托弱草。生来足秋思，寒瘦异郊岛。连犿含清风，憀慄感少昊。何必秋始悲，秋悲益微渺。赠子自即目，前后如梦杳。薄袖天青寒，独立山白晓。波涛涌黄落，离忧郁浩浩。山川邈深远，鬓发潜秃少。他时对相忆，未觉今日老。何况少壮时，而能为君道。我昔稍似君，相者云騕袅。历块风尘内，愧汝声价早。蹭蹬过四十，半百一潦倒。菁华褰裳竭，哀乐回首了。年深更衰惫，衰惫庸可保。身名两陨灭，何用见皇考。至公悬乾坤，致远岂梨枣。得君若昆弟，国士实俊造。文章归根源，此事非草草。化身遣随君，愿汝少病恼。别后相思颜，何以写素缟。扬越明月墟，千古照情好。
至广州遂不寐数夜矣
作者：黎简
朝代：清
体裁：五言律诗

危心无适体，会处转离思。来顾粮几绝，眠稀梦不知。高城难早日，盈橐易新诗。岁岁骄贤妇，能禁好此奇。
致上人送碧桃
作者：黎简
朝代：清
体裁：七言律诗

英英云叶剪刀残，无质空疑有雾看。三月春明初月色，十分浓碧二分寒。漫山郑玚纷成屑，出谷张梨簇作团。合是禅花此清净，生无邪虑竟心安。
致师寄楞严圆觉数种经答以诗偈
作者：黎简
朝代：清
体裁：偈颂

方诸取水已，密注琉璃罂。风匝边外吹，月入中间明。我身宝琉璃，公心圆满月。心与我身合，不辨有何说。菩萨问居士，居士病已久。非公数函书，一室空诸有。有是无之累，无为有之归。无佛有文字，出机还入机。平生读诸梵，未得善知识。妄以聪明参，如嗅风作食。机锋可作佛，我自有才思。毕竟水火风，何处踏实地。
舟中与谢剑持·其一
作者：黎简
朝代：清
体裁：七言绝句

四月柳花飞满城，高云低雨各阴晴。柳丝书馆吟声旧，不改风蝉雨后声。
舟中与谢剑持·其二
作者：黎简
朝代：清
体裁：七言绝句

日射澄江彻底深，云移晴嶂走空阴。须臾转绿回黄里，澹沱风恬浪软心。
舟中晓避雨
作者：黎简
朝代：清
体裁：五言律诗

五郡垂雨脚，大夫冈顶云。山飞舵一寸，天插水三分。挂席防龙挟，低篷入鸟群。芦湾蒙首睡，万象外纷纷。
舟中柬静斋
作者：黎简
朝代：清
体裁：七言律诗

山霭霏霏青拂眉，将秋天气立秋时。溪花湿抱黄蝴蝶，烟水乾飞白鹭鸶。夕浪吟灯虹贯月，暮云疏髻雨登陴。漫翁漫出人何识，清照清才我所思。
舟夜
作者：黎简
朝代：清
体裁：古风

舟卧风水繁，身意饱颠倒。打桨赴江波，何如挂帆好。青山喜画师，迎送媚我巧。殊状极阴晴，无言豁怀抱。转使眼力明，为得山气早。已似见故人，闲心足幽讨。
舟夜怀方应复
作者：黎简
朝代：清
体裁：五言律诗

低云如远树，高柳似孤峰。水作沙光白，烟为月质浓。都裁沾雨气，稍未有秋容。此梦方干解，吟时到笔锋。
艳阳怨
作者：黎简
朝代：清
体裁：五言律诗

间关百鸟喧，人出艳阳天。弱影垂杨动，柔风翠带悬。春愁昨梦后，春怨看花前。荡子应相忆，窗桃似去年。
艾而张
作者：黎简
朝代：清
体裁：四言诗

艾而张罗，雉少罗多。雉无善飞，人无善机。出门四顾，曰往中止。我无良马，覆我方轨。一雉之出，百人所喜。
芙蓉近已作花盖周生所乞藩府种
作者：黎简
朝代：清
体裁：七言律诗

三载东藩分旧枝，斩新花事望逾时。夕阳篱落人招手，秋色林亭水满陂。沽酒店深帘影合，买花船入橹声迟。商量点缀溪南岸，一树垂杨两鹭鸶。
芦湾渔笛题其詹小影图
作者：黎简
朝代：清
体裁：古风

夜色梦梦月劳劳，芦花飞高笛声高。笛声嵺峍秋戌削，芦叶飕飕如奏刀。芦花漾月色淡薄，明水风皱琉璃瓢。啸泉先生不畏冷，爱此夜气严不嚣。踏足已知国土净，窜迹不异空虚逃。秋商排云复拂水，水镜将逆翻江涛。江涛欲作未遽作，忽见波浪生柳梢。海天新寒一万里，袭尔七斤大布袍。先生骨重束柴立，稚子肉粟已竖毛。回头仰面若有问，此有何好之调刁。汝问何好忘我答，使人之意今也消。忆昔十年我生日，长夏正热西山椒。君吹一曲为我寿，曲已花木转寂寥。拉我升高踞大石，引吭裂竹悲青霄。严城万家叫归梦，沧海一鹤横踏潮。自时别日浩荡阔，人事转多路转遥。迩来窒窍欲养气，齿落须白发彯萧。自云好乐如好道，已进乎技吾声销。无名无义虚则出，始觉雅俗同一条。划然奇鬼啸老木，廓如生鹘呼回飙。郁热坐使河汉冱，荒寒亦令土石焦。冬天语翠夏语赤，人坐自附根尘胶。至音至听则不远，剑首一吷真咸韶。众香亭深多鸟巢，花光冥冥日初朝。小弦璁琤大弦嘈，珠玑滑撒瑟瑟跳。春来一百二十日，百二十曲皆新调。知音者稀古叹息，政复以此来相邀。
花手寺一宿赠志师
作者：黎简
朝代：清
体裁：古风

志师老好奇，深目颡见骨。自言独拄杖，五去观日出。青囊裹松子，一去住一月。久吸东海霞，金光入毛发。延我松下石，索我骋画笔。高望云中山，奇怪穷我术。乃为作平远，自愿避屼峍。遂尔破酒戒，高眠共禅室。朝来别堂上，云气湿古佛。
花枝
作者：黎简
朝代：清
体裁：五言律诗

花枝春鸟轻，摇漾足风情。衣冻初阳乱，苔阴落蕊明。出墙别日远，写影画心横。最喜高花外，山痕一抹晴。
花篱
作者：黎简
朝代：清
体裁：七言绝句

竹篱花月夜冥冥，去日前宵香满庭。看得客花都尽了，天风留此小藤青。
芳草街访毛寿君
作者：黎简
朝代：清
体裁：七言律诗

芳草秋街草尚青，先生芳草又盈庭。平安故竹违今雨，迟暮凉天数曙星。黄菊白衣他日事，儒冠纨裤丈人听。与君相视还相笑，老大文章注道经。
苦吟
作者：黎简
朝代：清
体裁：五言律诗

巷庐都逼仄，云日代晴阴。雨过青春暝，庭凉绿意深。病从移带眼，老迫著书心。灯火篱花影，玲珑照苦吟。
苦李依甘荔和其詹
作者：黎简
朝代：清
体裁：古风

感君苦李作，具有风人风。果有不食吉，节岂居贞凶。不以苦累人，幸以苦自容。生是天使独，见弃命当穷。园丁或惜我，移入甘荔丛。不能分我甘，坐见荔自红。岂不鉴我苦，天定人无功。阳春二三月，薇帐芍药房。雄蜂雌蛱蝶，本自不成双。寄书报苦李，无好亦有同。同心接臭味，我是食蓼虫。
苦热既雨而病病中书短句与楚园廉父
作者：黎简
朝代：清
体裁：古风

郁郁立秋后，甚热过三伏。暵风忽尖寒，一雨痛病绿。中园验花叶，憔悴等炎酷。渐见生理阔，反畏天气速。况我病夫子，橐籥凛所触。阴阳动微细，消息切肌肉。外邪善钻隙，中热忍烦促。占无勿药喜，病苦不远复。今晨起徘徊，行云廓凄肃。渊渟指鲵桓，天清厉鹙目。蘧蘧卧一醒，飒飒悲已足。重以二子者，相视笑局局。生涯疾干没，劳薪加湿束。多忧道之障，少安身不辱。贫窭君匪病，支离我全德。
苦热行
作者：黎简
朝代：清
体裁：古风

万物不动日影直，直如火弩射透石。东南三日雨云积，巉天拔海移不得，嗟尔风声死无力。大壑水枯龙呀口，长林叶病乌蹋翼。白帝扶桑挟弓矢，九乌猖獗不能射。云旗昼卷未肯开，万里无阴阁秋色。热河已恐浪沸火，阴山何时雪如席。客居所居江潦平，赤流不流无水生。破帏夜梦林水阔，凉天在湖深且清，贝宫夫人居水晶。风裳水佩集湘女，珠饭玉酒颁瑶京。长松十万青似城，尽作风势波飞崩。玲珑仰视鳞瓦屋，瓦上浪走冲冲冰。嗒尔不觉结九夏，泠然将以过一生。蚊虻百万雷激砀，梦断不暇作怊怅。退金进鼓恣战攻，高垒深沟匝帏帐。咂肤一刺无不亲，空空快剑无比伦。沉沉中夜自一掴，不快而辱生愁嗔。何况心血如煎焚，汗落枕气蒸暗云。呜呼，何为奔走一至此，此境岂可容卿身。君不见日来城上十丈尘，红紫压空成毒氛。归哉水田风动蘋，入门暮潮生屋根。秋梧凉阴漾白石，树下晚饭鸡随人。
英石
作者：黎简
朝代：清
体裁：五言律诗

黑割浓云色，阴含碧水寒。石神谙五法，天巧极层峦。我瘦坐相逼，汝危能自安。遥思蓬岛下，倒影入晶盘。
范宽画山水歌
作者：黎简
朝代：清
体裁：古风

古壁崿落险欲摧，一展范宽山水生惊猜。斑斑裂绢作墨色，石角渍上红莓苔。一松轴末势横出，气态直上枝垂回。一松鳞爪上搏攫，意欲绝地扬鬐腮。根虚似有化迹伏，叶黑岂无灵雨霾。松中泉飞云横走，石梁冠松连两厓。梁头二童子，挈榼琐碎罗山杯。梁腰一仙人，曳袖邋遢行涧雷。梁尽一落欹石台，台有三叟旁仙孩。目光所到如有语，谓何夷犹行不来。背列数株树，一叶不著成秋柴。中林幽风静不见，但见仙者襟微开。树背平圆一坡起，寒绿细草齐如裁。坡侧双峰削玉立，颠重于趾危不颓。峰坳秋林对冥密，林杪远插三蓬莱，自此心去无垠垓。览竟再拜重流涕，古本幸不罹尘灰。流传几经好事者，去年故人悬小斋。华屋山丘故人死，此画出门无复回。呜呼，眼无常物岂常主，瓶罄自觉耻及罍，我遐独暇哀人哀。
茶一首
作者：黎简
朝代：清
体裁：五言律诗

野人甘木食，饮水亦儒生。方法须香婢，膏肓起睡卿。品佳瓷较碧，风准火通明。岂为治消渴，时堪代解酲。
茶声歌
作者：黎简
朝代：清
体裁：古风

不饮苦吟作酒渴，缸清满贮雨后月。碧云明露夜迢遥，桐叶蒲葵风汃泼。夜虫脉脉复歧歧，如齧如行响屏纸。初蝉弱嘒抽丝纤，气不满翅凉飔尖。阒然不闻儿女语，忽见筝紧弦繁指如雨。隔花修竹窗户开，拍枕大江风雨来。摄兹诸妄作真听，起视烟雾行徘徊。烟雾深深立童子，面有红光照烟里。静心勿为水火争，万树无风月如水。
荆州歌送客
作者：黎简
朝代：清

鹧鸪声里梦黄陵，眇莽南浮记得曾。独忆刘郎古台上，西风吹草晚呼鹰。
草
作者：黎简
朝代：清
体裁：五言律诗

晓色秋云凉，古原初日黄。伤心已千里，何忍更残阳。病马嘶空阔，寒鸦影渺茫。无劳感鶗鴂，归去护兰场。
草堂
作者：黎简
朝代：清
体裁：古风

茅堂不修饰，草草寄花里。阴湖上层云，虚壁动积水。松棚碍诸峰，峰影直潭底。西樵忽破碎，风涛九江起。当篱故人舟，力疾揖而止。衣渍水云白，棹绣礀花紫。我身一尘小，我室一草靡。栖弱六合中，趣舍孰彼此。皇天何私心，于兹亦生死。岂无求安念，是宅终可喜。哀乐吾犹人，穷达本天理。
荔子再摘作
作者：黎简
朝代：清
体裁：五言律诗

三日满家食，望林红更殷。物情怜尽取，天道计空还。香熟添蜂鸟，繁生益面颜。儿童恣手口，回首慰馋顽。
荔枝曲
作者：黎简
朝代：清
体裁：古风

嘤咿复嘤咿，早蝉催荔枝。光云撒白雨，急煞荔枝时。五月荔枝熟，十里陂塘风。左手摘荔子，右手拗莲蓬。帖肉红绡衫，外有著手刺。不是罗敷婿，但许见颜色。阿欢爱侬好，一日三摩挲。昌华故宫女，谁不貌如花。荔枝不知老，情人长见好。不道荔枝蝉，叫得秋风早。当折直须折，过时空折枝。人歌金缕曲，侬唱荔枝词。当折好生折，折多伤荔枝。明年攀树泣，不似荔枝时。高树吹秋风，凉风起秋水。荔子打秋波，相亲就莲子。脱取荔娘衣，裹将莲子归。欢知甜入骨，亦有苦心时。
药山诗呈雷文炽先生
作者：黎简
朝代：清
体裁：古风

丛标掩天黑，汹涌晚云外。离立八十里，马鸣已惊悸。见山日一昨，入谷景向未。石门取微径，木叶塞天地。径尽一潭落，水破两崖对。雾云霾潭面，雷霆钻地肺。藤猿诧生人，哀鸣炯相视。碧眼竖老胡，捷足掉长臂。仰已塞太虚，俛恐陷大队。前临匪是处，后顾怵非类。虞猎猺绝迹，抨弹鸟不避。侧睨彼啸鬼，颤肉我缩猬。两奴弃我去，我马亦自退。横途出松箐，湿血滤衣袂。𢤱悷忿生性，𧇠𠿕曳死彘。幽忧勉与喜，我命实相寄。耽奇壮有悔，恸哭兹匪义。下岭投孤村，篱落森自卫。主人笑险语，山月照清睡。安身倚床席，恶境魇梦寐。夫子谢安石，试语神已会。蹑屐辟雁宕，此胜庶可继。先生去有禦，小子游可再。磨崖镌坚顽，有作亘深邃。青冥千寻梯，白发径丈字。
药房举孝廉矣濒行赠之
作者：黎简
朝代：清
体裁：七言律诗

北海孤坟惜南涧，西山羁宦忆东川。一生一死中原阔，卧病伤离泽国偏。梦草池塘君独往，春官桃李士三年。身心悲喜关荣落，旧雪新袍路八千。
药房北行因之寄黄上舍仲则
作者：黎简
朝代：清
体裁：古风

壮岁常不饱，此生谁与狂。东南海云中，茫然还故乡。鱼山昨南归，忆我病在床。纡回寄君诗，三十残三章。周令为之帙，钞者其两郎。支床一览竟，天水生清光。化作海上峰，三十三剑铓。吁维百年来，新城剩秕糠。遂使灶下姬，竞为时世妆。得此手巨刃，为我摩天扬。君为天上谣，笙鹤空翱翔。众人仰而和，引声绝其吭。庶几闻钟鼓，和声奏陶唐。嗟予海隅士，三十犹面墙。读书走八蛮，乞食归五羊。贫贱好咏歌，踪迹集谤伤。甘心守性命，窜之沧海旁。积书二万卷，昔被大火殃。不得耳目新，陈笥腐我肠。郁郁欲有语，抱叶鸣寒螀。徒然住花村，食卧俱芬芳。居恒内揵扃，流言外飞抢。予死有哭者，不及杀我强。卑微一身小，喜怒人何常。子云果自信，后世诚荒唐。得与君同时，又阻于遐荒。碎琐为君道，劳魂极周张。予生且芒刺，况君才莫当。愿君绝尘步，风云力高骧。世语不得交，人亦不可望。时时吹天花，飘堕空中香。愿因西北风，吹落我衣裳。天末暮色动，浮浮气苍凉。落日照脩竹，美人思未央。
菊十月朔日作
作者：黎简
朝代：清
体裁：七言律诗

昔昔归心到此篱，白云黄菊梦相思。才过明日留佳话，持赠秋风剩好辞。竹径故人虚上番，梅梢寒月落南枝。一年花事侵寻别，汝得先春不道迟。
菜畦
作者：黎简
朝代：清
体裁：五言律诗

天高雾雨凉，畦瘦菜寒芳。翅叶鹦鹉绿，粉花蝴蝶黄。竹根绕篱水，帘色读书堂。多暇无机事，湖山落晚光。
萧元成制我裘
作者：黎简
朝代：清
体裁：七言律诗

服阕开缄各泪痕，旧袍枨触不如新。南山短布刚长夜，老树酸风及故人。雨雪江关携手梦，归时京洛远游尘。善交久久期相见，见我蒙茸卅度春。
落叶
作者：黎简
朝代：清
体裁：七言律诗

八月初惊干叶鸣，中冬并日接宵零。愁眠伏枕真成雨，秋气终年飒满庭。陈迹供诗题数数，归风闻道想泠泠。飞乌影外空枝白，寒蚓吟边病草青。
落叶
作者：黎简
朝代：清
体裁：古风

秋怀感风云，林木生众号。衰黄起中野，飒上悬波涛。既无根株力，嗟尔所历高。天清浩苍茫，大江急滔滔。于何为终极，莫得就近郊。萌春一何静，陨秋何太劳。兹理诚足忧，穷士当有操。
落日
作者：黎简
朝代：清
体裁：五言律诗

夕日薄河桥，白云天自寥。水荷衣拂拂，风柳鬓萧萧。一架葡萄熟，比邻鸟鼠骄。柴门涨痕落，吾亦见吾苗。
落日
作者：黎简
朝代：清
体裁：五言律诗

夕气起蓬蒿，尘光息众劳。碧云照人合，乌鸟极天高。过去成今古，将来寄鬓毛。青灯闭门夜，壁影立长袍。
落日
作者：黎简
朝代：清
体裁：五言律诗

落日望河关，沧江出远山。云平大泽暗，风息暮潮还。势阔高台小，天遥勌客闲。却思茅店粥，下马乞峒蛮。
落日
作者：黎简
朝代：清
体裁：五言律诗

落日长塔影，海黄千丈阴。凉飞高柳外，碧掩一峰沈。别浦无多友，归帆不竞心。何须故乡水，浩浩照离襟。
落日
作者：黎简
朝代：清
体裁：五言律诗

落日阔苍苍，天沙得日长。芙蓉写江色，芦苇送村凉。西雨沉绵黑，东流兀岸黄。行吟惭向诩，花占读书床。
落月
作者：黎简
朝代：清
体裁：五言律诗

萧萧葭露白，碎碎水纹黄。落月人间世，遥天我一方。听鸡因病起，有雁叫群翔。不觉垂私泣，西风结面霜。
落月香山县后山亭作贻何三方大在刘二书堂
作者：黎简
朝代：清
体裁：五言律诗

诸天落月静，残梦大江浮。林暗山亭夜，城光野水秋。最传谢客句，何在庾家楼。更否邀狂简，苍茫厌独游。
落照
作者：黎简
朝代：清
体裁：五言律诗

天海夕阳多，馀光送晚波。直流明挂练，横楫小飞梭。柳踠云楼耸，帆欹风鸟颇。幽忧散空阔，浩荡不能歌。
落照
作者：黎简
朝代：清
体裁：五言律诗

落日蝉噪急，豆棚生晚风。远阴雏绕扇，馀景妇操红。避暑糜长日，延宵话短釭。友朋书札在，存殁梦魂中。
落花
作者：黎简
朝代：清
体裁：七言律诗

万点花先一点飞，观空成色亦空归。三千沙界尘吹影，廿四风轮物入机。日者销魂如送别，夜来无梦得希微。如如自作木居士，天女从他香绕围。
落花
作者：黎简
朝代：清
体裁：七言律诗

日日苍藤老树根，纷纷流水古桃源。看多荣落忘怜惜，谁向风晴私怨恩。时有佳禽愁自语，生来香树坐无言。深春浅夏关门里，温伯逾时道已存。
落花
作者：黎简
朝代：清
体裁：五言律诗

日暮鸟声急，夜来飞暗花。可怜春梦里，惟有月光斜。南浦草照水，东风人别家。秖应川岸路，芳意满天涯。
落花寄颜上舍秋田
作者：黎简
朝代：清
体裁：七言律诗

春庭风物对人静，时小动人惟落花。狼藉满村谁料理，狐疑归鸟竭菁华。百年万事交游倦，二月三旬坐卧奢。修竹名园颜子巷，故人台苑付啼鸦。
薄暮
作者：黎简
朝代：清
体裁：五言律诗

正昼云光薄，斜阳雨色深。春增天态度，苔合树青阴。积水漫离抱，空村喜足音。吟灯薜萝晚，花影阒沈沈。
薄暮走笔柬道渊老人僦寓阿婆塘二首·其一
作者：黎简
朝代：清
体裁：五言律诗

高树叶丹黄，坐疑延夕阳。遥知暮鸟影，下堕炊烟苍。静者爱秋水，怀人兹一方。登楼老子兴，得月阿婆塘。
薄暮走笔柬道渊老人僦寓阿婆塘二首·其二
作者：黎简
朝代：清
体裁：五言律诗

他时此剩水，得姓可甘泉。上有蒹葭露，下为鸿雁天。池塘梦昔昔，濠濮话渊渊。知尔心如月，分光病榻前。
薇花一株红白二种
作者：黎简
朝代：清
体裁：七言律诗

暗桃明李秋风里，一树春光绣作团。赤为施朱白施粉，日熏朝暖露朝寒。何郎粟汗融酥落，紫玉烟绡映肉单。又似中书醉吟老，吟时衰鬓照酡颜。
薯菜行
作者：黎简
朝代：清
体裁：古风

青桐枝湿赤米大，崇朝不熟熟已饐。铁铛瘦煮瓦铛载，二樵先生食薯菜。后园地硗草蘖黄，种树不实枝叶长。老藤霜日死缠石，初蔓袅风柔上墙。痴鬟十日九失水，贫食一摘三盈筐。女儿弱腹有难色，视我下箸随饱尝。齿牙大嚼声唶唶，踏餐烂漫沾垢服。病妇相怜看药碗，儒生薄相饫粱肉。白日鉴我苜蓿盘，阿爷生汝藜苋腹。汝曹未辨贫富身，自觉亲前作人足。侧闻甘肃谁氏败，宝窖如山惜不得。我云耿介自疑信，贻汝荣华恐非福。他时为汝曹，满储十箧之山川。山不韫宝玉，水不藏珠蠙。不能使汝饱欲死，又不使汝行乞他人怜。我今壮岁未衰惫，人生命无常，常愿得亲爱，汝曹努力且食菜。
藏书
作者：黎简
朝代：清
体裁：七言绝句

十二龙宾綵匣开，御题耕织见雄才。细研不啻如金惜，曾是先臣受赐来。
藤县
作者：黎简
朝代：清
体裁：古风

水石无小大，其势皆向人。视我如相矛，割水成翻云。石齿篙脱齧，船头涡又喷。是时十月交，北风吹客魂。长年匍哀彘，水刃血手龟。行役即属汝，而不嗟苦辛。奈何远游子，坐失山水真。城廓苍翠冷，夕照炊烟温。藤县百馀家，秖似山上村。讼庭积山叶，可供官爨薪。或云昔南征，亦有从役民。至今山上田，稆种无人芸。劳生有身世，去去勿复论。
藤花
作者：黎简
朝代：清
体裁：七言绝句

广州花时过未曾，夜夜素馨穿作镫。别席扇香今夜在，月篱风架坠秋藤。
虚窗客怀
作者：黎简
朝代：清
体裁：七言律诗

客梦荒凉趋岁终，裂冰明纸夜灯红。依人鸟鼠同今雨，去我羲皇邈古风。高竹影深潮涨月，幽兰香厉露鸣虫。逾时摇落逾时病，此景中园尚梦中。
蚤舟
作者：黎简
朝代：清
体裁：五言律诗

天黑海光深，俯窥星象森。溪回照疏木，棹影起栖禽。寒序无安物，劳生有剩心。守愚须早计，吾命巧难任。
蜀人刘世仪淫诗为吏目数十年往年曾令二子师事仆为诗仆甚惭矣今不见且五年作诗觅便寄之
作者：黎简
朝代：清
体裁：古风

刘君善晦迹，佐吏山海涯。不欲贫累人，聊以官养诗。所之辄荒僻，穷老发如丝。粗疏谒大吏，转得优容之。奔走四十年，冷署生两儿。两儿过二十，气稳心谦卑。音声异其父，粤语到处宜。惜哉染薄俗，纤巧空肠饥。安敢辄师子，愿与子同师。当时已尽言，今日当勿欺。嗟乎周资敬，八口留京畿。二子绝天慧，我畏非此谁。蜀川山水雄，扬马岂莫窥。要于其根源，诚实为之基。数子本秀发，何独工言词。他时驰姓名，今者滞别离。人间浩茫茫，蓬叶从风吹。自顾虽中年，多病早岁衰。旦夕望天海，海白天四垂。子于何处宿，梦我吾不知。萍梗傥复合，新学慰旧期。山回薜萝深，忽忘斯取斯。
蝉
作者：黎简
朝代：清
体裁：五言律诗

寻诗山木深，不竞暮蝉吟。日短趋长夜，风酸激苦心。化声生接死，凭吊古成今。我自忘怀极，相师学汝瘖。
蝴蝶
作者：黎简
朝代：清
体裁：七言律诗

不飐低波不拂云，警风怯水却依人。香浮一觉游仙梦，瘦绝三分示病身。别有罗浮蚕茧瓮，出乘烟雾翅车轮。始胜六气编游靷，送我华胥醉几旬。
行吟
作者：黎简
朝代：清
体裁：五言律诗

萤光知竹处，露白见芦林。越国云汀阔，渔家镫火深。江虚悬稳月，山寂上惊禽。物性无全静，吾思亦有吟。
行止
作者：黎简
朝代：清
体裁：五言律诗

短发香风里，鬅鬙不受簪。古人流水续，今日落花深。黄鸟求吾友，青山笑此襟。徐行还久立，行止谢春阴。
街草
作者：黎简
朝代：清
体裁：五言律诗

门径积秋草，经年滋不图。照人帘影碧，比我屋山乌。即目思千里，斜阳冷一隅。西堂故池水，春梦远模糊。
街西老树写别
作者：黎简
朝代：清
体裁：五言律诗

老树三年月，南村乞食还。高枝啼露鸟，落影动柴关。去汝街西社，看花海上山。芙蓉绕江屋，三折棹秋湾。
补和平叔九日镇海楼
作者：黎简
朝代：清
体裁：五言律诗

壶峤碧城头，城头镇海楼。楼应九万里，鹏背清泠秋。寒信惊宾雁，离思近女牛。春还远相忆，花月越江流。
补题云隐所藏予江乡春色图
作者：黎简
朝代：清
体裁：古风

松根走长坡，松阴覆苍石。石傍濛濛水寒静，松后离离树丹碧。江乡春色初不见，见于横江平对面。炊烟出林白如练，白光三匝红叶断。上欲为云不到空，下未藏村稍遮岸。屋后数叠山，低昂赭而平。盘盘蓄气势，结为一石青。石高直碍江一画，江上长松数千百。中间松断青连绵，一寸隙走万里船。风帆之杪又海水，水上山光净如洗。半露万松颠，半在万松里。此中日落山幽幽，应有山人唤舟子，云隐先生可归矣。
袁参军升甫出其尊人遗照劝农图嘱题二首·其二
作者：黎简
朝代：清
体裁：七言绝句

水村山郭绕英灵，烟驷霓车下海溟。驱使和风挟甘雨，雨中魂立望禾亭。
袁睫巢孝廉挽歌
作者：黎简
朝代：清
体裁：古风

死别中年多，何意哭至汝。病病生友在，心长不能语。纸书黎二樵，眼语叶锡琨。今夕北风寒，樵夫不出门。樵夫梦中事，是我死后魂。岂知汝魂弱，不得入我梦。我病夜不眠，魂来亦何用。知尔垂死意，学诗门户成。目前一寸路，身后千秋名。人间此何时，口碣心冥冥。此事需此人，不能一呼兄。不苦受命短，但苦受病速。亦不恨病速，恨我道路隔。我必传汝诗，使汝死瞑目。来世为诗人，汝亦得自读。再来樵夫老，可作忘年契。试吟樵夫诗，恍惚尚可记。可记不必记，天长人事异。汝之心中血，是我笔下泪。区区文字业，苦习道则坏。长短不足较，造化同一气。生死久暂间，如数一至二。去矣袁睫巢，一往蚊转眦。
西南道中
作者：黎简
朝代：清
体裁：古风

连冈欲跨海，到海忽断截。一里五石壁，古迹暵新血。嵌窦缀蜂房，俗传竹篙穴。不知波穿岸，或诚石齧铁。铁石两不让，人命迭相阅。层标塞西北，雨气浓墨泼。直似去路尽，江合沙一切。孤帆抱地转，对嶂划天裂。故人山城中，相思甚饥渴。我如江心石，浮沉苦捎撇。十年不逾郡，兹为无家别。回头水乡晚，白首望天末。
西南集
作者：黎简
朝代：清
体裁：七言绝句

念载西征旧路长，西南那得便殊方。当时水远山平处，得到西南即故乡。
西斋夜谈作诗示伍楚园
作者：黎简
朝代：清
体裁：古风

忆昔同学初，我长君一龄。比肩十二三，载呼我为兄。贫贱三十年，离合风水萍。惟此几日夕，同被复同行。君身卓玉立，乡里知陈平。读书以命脉，实地起声名。常使我眼内，参立前峥嵘。何为控黄鹄，蹭蹬隳青冥。我发已渐白，君衣难一青。古人似子者，今时尤世情。纵横得连骑，忧患成六经。去彼问我舌，取此正吾生。士有死乃贵，道将撄后宁。今日大赤热，云密殷雷鸣。入夜竹翛翛，警衣露泠泠。虽无雨一畅，庶几病亦轻。天道有往复，人事同朒盈。退恬进则顺，气静文自诚。勉哉楚园子，大器庸晚成。广术怀和珍，歌哭谁为听。
西流
作者：黎简
朝代：清
体裁：五言律诗

南服虽无雨，西流亦慰人。河东与河内，移粟且移民。筋骨时风力，提封国齿唇。临轩汉武帝，前席盛贤臣。
西潦
作者：黎简
朝代：清
体裁：五言律诗

西潦入东海，浊潮如卷云。村疑浮地去，波欲割山分。断霓收残雨，丛芦展夕曛。田中聊笠屐，未遣故交闻。
西潦三首·其一
作者：黎简
朝代：清
体裁：古风

蟛蜞昔入屋，今已半上树。新潦照夏云，赤浪天海互。炎歊涨溟风，峥嵘变江路。水松蜿蜒短，沙鸟犹豫渡。污桨红青苔，点野黄白鹭。回视来处村，一芥胶不去。登岸桥避人，无篷艇如瓠。门前松根穴，斗鼠争隙住。
西潦三首·其三
作者：黎简
朝代：清
体裁：古风

浩浩扬黄泥，岛屿小过倍。回波走西樵，不肯入于海。田崩不能筑，沧桑岂遽改。中流渡死灰，谁是贵人在。侧帆半入水，舟势始一摆。吾知彼舟人，百命投一殆。神飞鱼膨腹，佛救象彻底。侮水南人性，濒死乃畏鬼。
西潦三首·其二
作者：黎简
朝代：清
体裁：古风

瘴海田不高，水高田可悲。刺舟行田上，禾尾倒插泥。潦至螺抱穟，潦消泥塞堤。五月不可潦，下旬收割时。三月四月交，薄潦田转肥。天地之于人，厚薄各有宜。西蛮水不东，是使西人饥。西流不以候，亦令东人啼。所贵潦归海，宜速无宜迟。
西潦涨甚即消喜其大助田壤晚丰可知
作者：黎简
朝代：清
体裁：七言律诗

西潦源高云脚黄，人烟万里晓苍凉。泊田吠蛤多浮月，踏水寒禽独警霜。迷路渔船依港树，胶杯村舍坐坳堂。昆明春暮天西雨，远粪天南晚作秧。
见佛桑花感咏
作者：黎简
朝代：清
体裁：七言律诗

佛桑汝亦雪为毬，天末看渠及广州。似我归根五羊郡，何人今夕万山楼。中闺礼石犹重踝，入户昙花尚拂头。旧恨新哀眼前泪，佛桑应合此生愁。
见燕子感咏·其一
作者：黎简
朝代：清
体裁：五言律诗

村烟尚寥寂，燕子自颠狂。谓汝无家乐，冲人作垒忙。羽毛沾土湿，言语袭花香。谅我机心尽，归来旧客堂。
见燕子感咏·其二
作者：黎简
朝代：清
体裁：五言律诗

旧入闺中惯，春心小最灵。翼搜帘外雨，花唾佛前经。抛汝巢窥户，无人草占庭。喃喃应是泪，机素四年停。
见燕子感咏廿馀岁予于粤西武缘道中题驿垣诗有句云古戍啄独鸟终途无一人昨有从西还述和诗者不知名氏前后剥落惟首句见小吏字其下有短句谁先路千峰我后九字后字下意是人字韵云诗甚起予或者彼土守令过此而作因复题二首·其一
作者：黎简
朝代：清
体裁：五言律诗

斜雨带斜曛，乱山疑乱云。墨残留有泪，诗远独空群。前后经蛮驿，踌躇想使君。廿年天末路，谁更感遗文。
见萤火倒用工部韵
作者：黎简
朝代：清
体裁：七言律诗

雨歇扁舟稳不归，水村沙岸湿相辉。露漙草际寒逾碧，风定芦中鬨却稀。不动如如遗食饮，临人冥冥倒裳衣。看同流火须昏见，勿讶奔星照雨飞。
观棋
作者：黎简
朝代：清
体裁：七言律诗

静中泰宇不天光，生斗翻成蚁撼床。曲肘我方完一局，险心凡已告三亡。试令相士窥忧乐，忽尔观空现火汤。至竟回头两何有，不知风力到枯桑。
观水知西涨必盛作
作者：黎简
朝代：清

西潦将盛时，水气凉朝晚。诸山泛寸碧，散若齿初龀。云染黄泥平，海攒赤岳坌。我怀邕州居，飞檐俯江楯。江中砥巨石，团此千里忿，声骄溢地剩，势横浮天转。夜夜西北极，幂幂雷雨奋。云喷黑磐车，电掣阴火靷。方增眼浩浩，何处泪泯泯。儿时所习见，往往亟三板。江楼歙张动，下若战蛟蜃。崖崩骇剥肤，舍避走绝膑。牛马安可辨，渚涘无有畛。长蝮作雾游，高鸢折风抎。郡国坐眨瞬，乡路无远近。转愁水角壮。谁喜滩面尽。大象回悬河，哀彘激坏堰。峥嵘黔滇巅，滥觞始谁引。端州扼东吭，倒吸西势紧。石门束相雄，峡山岌欲偃。并力趋峡外，始杀得平远。有如万里行，开襟解劳轸。廿年广州住，住久神魄稳。他时远游归，床席水石殷。险梦入险坎，虚舟掷虚牝。今无滑吾和，亦不嘉我遁。懒非媚川虬，饱类饱河鼹。去年畬早田，求益反以损。播种既数亩，捞谷不盈稛。今年稛也无，眠食学蚕蠢。乾没母训数，湿灰妻爨谨。佐饭鱼龙羹，白小煮醢笋。门前水篱傍，竹韧罾可幰。遥知芦村阔，自见茅屋隐。渔歌深未出，剡棹行屡返。斯人不沈浮，穷年因曼衍。且将凫翁盟，恐被达者哂。
观水知西涨必盛作一首
作者：黎简
朝代：清
体裁：古风

西潦将盛时，水气凉朝晚。诸山泛寸碧，散若齿初龀。云染黄泥平，海攒赤岳坌。我怀邕州居，飞檐俯江楯。江中砥巨石，团此千里忿。声骄溢地剩，势横浮天转。夜夜西北极，羃羃雷雨奋。云喷黑磐车，电掣阴火靷。方增眼浩浩，何处泪泯泯。儿时所习见，往往亟三板。江楼歙张动，下若战蛟蜃。崖崩骇剥肤，舍避走绝膑。牛马安可辨，渚涘无有畛。长蝮作雾游，高鸢折风抎。郡国坐眨瞬，乡路无远近。转愁水角壮，谁喜滩面尽。大象回悬河，哀彘激坏堰。峥嵘黔滇巅，滥觞始谁引。端州扼东吭，倒吸西势紧。石门束相雄，峡山岌欲偃。并力趋峡外，始杀得平远。有如万里行，开襟解劳轸。廿年广州住，住久神魄稳。他时远游归，床席水石殷。险梦入险坎，虚好掷虚牝。今无滑吾和，亦不嘉我遁。懒非媚川虬，饱类饮河鼹。去年畲早田，求益反以损。播种既数亩，捞谷不盈稛。今年稛也无，眠食学蚕蠢。干没母训数，湿灰妻爨谨。佐饭鱼龙羹，白小煮醢笋。门前水篱傍，竹韧罾可幰。遥知芦村阔，自见茅屋隐。渔歌深未出，剡棹行屡返。斯人不沈浮，穷年因曼衍。且将凫翁盟，恐被达者哂。
观潮
作者：黎简
朝代：清
体裁：五言律诗

南人元狎水，畏水忽今年。回首秋多雨，重呼海变田。观潮问龙户，拍岸是鱼眠。百处禾䅺拔，东风莫放颠。
解热
作者：黎简
朝代：清
体裁：古风

秋阳暴大地，十丈钻馀力。干泥坼龟背，硌硌如履石。隔街望尘头，晻昧瘴烟赤。拂尘倦扑蝇，洒屋一展席。因思西蛮路，秋盛毒亦剧。万山若排焰，蛇雾痛日色。巉巉塞袄云，凄凄散寒疫。白昼出魈魅，昏沙噀狐蜮。巫咒暗山月，吹角搜魂魄。曰叫生替死，天理岂枉得。病惑鬼满车，死乃神乱宅。昔归别朋友，今去失窀穸。我亦病水土，俗扰心境寂。无妄知性命，有恃岂正直。孤寄五千里，趋避课顺逆。生还十馀年，梦寐转乾惕。佛山虽秋热，未至灼肝膈。思彼以处此，生今续死昔。取凉俯石井，且当千顷碧。
记四月一日风雨二绝句·其一
作者：黎简
朝代：清
体裁：七言绝句

移潭挟海风生翼，裂瓦涡沙雨似拳。甘滩舟落横江岸，龙尾鸭头曾上天。
记四月一日风雨二绝句·其二
作者：黎简
朝代：清
体裁：七言绝句

东塘飞水过西塘，西塘尽鱼飞上桑。村口船篷如乱鸟，隔江飞落打禾场。
诗与云道人时云道人方作听泉小照
作者：黎简
朝代：清
体裁：五言律诗

自倚诸生老，名心膜外捐。教人惊鹤发，许尔得松泉。身逊还山早，谁当作佛先。龙潭千尺雪，茶梦约君圆。
诗成
作者：黎简
朝代：清
体裁：七言律诗

人远村深秋早生，凉天在水绕村明。银云领月娟娟弱，玉露滋蝉楚楚清。寒暑惊心非老大，山川入句得泓峥。诗成苦被人藏弆，范蔚能书愧此名。
诗成
作者：黎简
朝代：清
体裁：七言律诗

诗成改罢长吟了，蒿目人间属望长。暂见风云舒惨澹，后于身世更苍茫。天私樗栎空为社，水浅蓬莱拟种桑。回向初年鍊金骨，此生须老白云乡。
诸君载妓村口避暑请书歌扇
作者：黎简
朝代：清
体裁：五言律诗

得曾炎热窄，坐受水云宽。烟絮黐衫暖，冰钗照鬓寒。天低沙一画，雨及树为团。歌舞中年绝，晴阴百态看。
读曲歌二首·其一
作者：黎简
朝代：清
体裁：古风

雄兔逐雌兔，一步一相顾。佳人不肯来，浪打横江渡。
读曲歌二首·其二
作者：黎简
朝代：清
体裁：古风

皓腕红雪香，亲约玉条脱。此物不足贵，贵其无断绝。
读海雪堂诗
作者：黎简
朝代：清
体裁：七言律诗

黑水乌蛮念昔时，瘴花红紫锦囊诗。中年哀乐过人绝，前辈飞腾顾我迟。破冢故墟聊窜命，梦云灵雨付抽思。曲江风度波千顷，莫愧阳冰接李斯。
读渔洋山人集遂仿其体二绝句·其二
作者：黎简
朝代：清
体裁：七言绝句

春水鱼虾未谷音，撚须侧帽过沈吟。相思古寨狂生在，犹是离骚屈宋心。
读禊帖有感因寄李正夫乞此帖
作者：黎简
朝代：清
体裁：七言律诗

两旬吟梦睡蒙头，白日花川双白鸥。今夕古欢遥屈指，青春金缕几青楼。出迷阿难悲投地，落水王孙慎泛舟。诸妄都空惟有此，他年书墓是相酬。
读翁学士所辑黄仲则诗集
作者：黎简
朝代：清
体裁：古风

平世最高名，通籍极卑官。然且不可兼，使汝岁易殚。宁知东方士，岸绝十年冠。搔首天西北，佳人渺云端。手剪云作花，风翻花作澜。偶随絮沾泥，游戏下人间。忽然亦为人，卅年如弄丸。不知我生死，安忆我忧患。独往以独来，谁待将谁欢。或言君厄才，仅得樵与班。君才挞万象，樵也小黠顽。类感倘云龙，天授殊易艰。心气可遥通，期我乎道山。小技何足道，大化方就闲。骑控朱方鹤，帔披丹穴鸾。
读赵明府渭川诗集有文琴绝句三首感怀书寄渭川邺中
作者：黎简
朝代：清
体裁：七言律诗

慧绝文琴十五年，侍儿的的小名传。珠跳白傅徵歌地，花落维摩解语天。梦蝶抱干乌足叶，戏鱼泣谢屋湖莲。自嗟与物同衰暮，拨尽心灰独不燃。
课童灌瓦上花□
作者：黎简
朝代：清
体裁：五言律诗

药烟淡花影，移作别乡愁。仰面嗟红瓣，低吟忆白头。物存桑梓意，水不东西流。触事系今昔，萍根吾去留。
课耕二首·其一
作者：黎简
朝代：清
体裁：五言律诗

江村春已阑，云水气犹寒。雪鹭无逃影，风苗得意澜。直情发色笑，馀力养艰难。劳逸皆同愿，将心与尔安。
课耕二首·其二
作者：黎简
朝代：清
体裁：五言律诗

吾衣净不氛，笠屐称夫君。近切示孙子，老苍渐骨筋。三餐羡黄雀，长揖谢青云。未得循东海，行田愧右军。
谁家
作者：黎简
朝代：清
体裁：七言律诗

谁家铙鼓清不哗，繁音深出几层花。花边篱犬卧碧草，屋上木棉飞老鸦。少壮春风吹梦绪，诗篇心迹验年华。不能与众天使独，亦可少安生有涯。
调吕石帆
作者：黎简
朝代：清
体裁：古风

吕生古之狂，天性贫者侠。安能赐生铜，助汝荷死锸。烂漫糜日月，狂病摽花叶。十千市儿资，不抵一匙呷。百万富人产，留与几箸挟。虽奈藜藿命，不噤波涛颊。北城蒿闲地，东门火抄箧。移家住南村，未得乞食业。犹谋折腰米，莫听素心屧。昨于羊城中，久邀鸡窗狎。小阁约爨烟，热帐借风箑。悲歌雄一代，逆浪涨三峡。庄生惊屠龙，韩子咤食蛤。或镂豪玲珑，或擘山㠍嶪。幽篁鬼啸雨，严阵犀漆甲。掌故剔藓榛，腕力使凫鸭。已奇千篇传，未率一韵押。深惜君半生，学究佛百劫。感恩分馀廪，青衿掣尊胁。知己于鸿文，白眼变和靥。借问士为用，诚是心所洽。傥拾蓬间萤，槩付梦中蝶。悠悠此身名，草草等渔猎。何以答真宰，未济如病涉。宏达非一时，富贵无两睫。虚舟容嵩衡，从彼量广狭。
调张药洲
作者：黎简
朝代：清
体裁：七言绝句

药洲居士但长颦，愁匪心肠病匪身。至竟廿年痴绝相，十分忙着与何人。
调陈湘舟
作者：黎简
朝代：清
体裁：古风

不知今有陈湘舟，一日费尔几掉头。君知近有二樵子，一世人传几回死。惟君青眼见我生，读诗首肯让我名。高歌险语走万里，山作其骨江作声。美人空山怨幽草，细入于发抽柔情。不能使世挠所好，亦不以我能挠卿。君家绝才弃依傍，柳绵愁人水荡荡。光风动日转兰蕙，仙客吹笙隔云壤。君谓身名太鞅掌，我坐饥寒惭偃仰。看君微笑谁寄身，花里维摩病无恙。
谢云隐所摹汉瓦头圆砚歌
作者：黎简
朝代：清
体裁：古风

汉人瓦头缪秦书，偃仰隆杀盘而纡。比方碑额及私印，意态绝同形绝殊。含贞冰洁寿度劫，相面用背圜刳觚。粤人品砚极清鉴，洮河太腻龙尾粗。割云故自贵西洞，弄瓦或亦娱畸儒。谢公同嗜怜我癖，古神仙借今宅躯。石若净纸锴若笔，瓦则古帖书则殳。其文乃长生无极，又铭曰缩本所摹。龙泉绍绕百鍊铁，蚁封折旋千里驹。瘢翡翠留土花碧，窍涩缩剔沙痕枯。土烧作石质已死，石范于土金不渝。墨侪以类乌玉玦，天光与映青云肤。大千忽现右掌轮，四角不附奇肱车。道人圆通入有间，道器混沌方无隅。辛丑六月君自记，行藏三载吾与俱。甲辰我亦模汉瓦，铸写圆印于方炉。美人黄土印亦殉，长毋相忘心相于。鬼今故鬼物故物，物初凝物吾知吾。以兹十载如弃妹，忽此一瞥伤狂夫。团团之月黝食既，浥浥之泪清漻乎。亦如禾黍没荒殿，经番沧桑寻故墟。素巾细意拂拭再，完璧何异耕锄馀。久忘将逆固能应，用等埏埴当其无。草玄嘲贱野次块，守黑嘿占环中枢。去年确田报卤莽，献岁槁木萌株枸。君今老懒入手爪，我勉旁薄将画图。画成春山意惨淡，砚涤潭水云糊模。潭云作雨酿春梦，风雨孤舟浮两湖。
谢秀才云隐致二樵山人书画纸酬答二首·其一
作者：黎简
朝代：清
体裁：五言律诗

此技世所弃，此人君乃私。代为家食计，特过草堂赀。与写平生梦，兼钞廿载诗。寂寥交谊在，时照雪霜姿。
谢秀才云隐致二樵山人书画纸酬答二首·其二
作者：黎简
朝代：清
体裁：五言律诗

便能来百番，未必遂千年。惨澹劳风雨，虚空助海天。病无心剩血，卖有药还钱。自诩倪王笔，君堂得峭悬。
谷日展禅病图
作者：黎简
朝代：清
体裁：五言律诗

东邻落花影，花日照罗敷。粉暗容光老，年深梦境粗。不虚留法体，涉想窘冥途。佳节人间有，离居地下无。
豆花诗
作者：黎简
朝代：清
体裁：七言律诗

种时引蔓斫丛篁，甲紫过春竹已黄。芋亩上头瓜架底，月篱低亚露风凉。碧云暮合缡褷影，红玉阴悬的皪光。挟瑟和歌杨恽妇，自穿红翠上高堂。
贻致中上士
作者：黎简
朝代：清
体裁：七言绝句

指墨兰无色是色，开禅花极玄又玄。得公栽活泼泼地，使我坐非非想天。
赋得江田一鹭
作者：黎简
朝代：清
体裁：七言律诗

缡褷光雪水田宽，闇淡青春烟雨寒。柳岸天低波拍拍，芦埼沙白月漫漫。吾今鹤氅三层阁，尔似羊裘七里滩。相忘江湖还是主，行逢宾雁报平安。
赋得游丝
作者：黎简
朝代：清
体裁：七言律诗

仅有仍无百丈飘，一何姚佚又何劳。关心冶蝶低斜去，飏眼飞花接凑牢。风定袅风烟灭影，梦阑寻梦雨如毛。藕丝裙衩梨梢月，喑引秋千出院高。
赠丁仙植
作者：黎简
朝代：清
体裁：七言律诗

满院秋光人淡然，菊明蝶净欲寒天。病谈心本团圞月，瘦约衣痕潋滟烟。屈伏我成刚百鍊，老苍君是艾三年。相将药鼎茶铛侧，错莫寒山拾得禅。
赠二霍
作者：黎简
朝代：清
体裁：七言律诗

负屋出行吾蚌蛤，引人投契汝针磁。始明损益粗谈易，两得申辕老解诗。道有雌雄惟自守，事须暮夜许君知。相邀勿苦东坡饭，闷索三毛杖蹙颐。
赠僧澄波
作者：黎简
朝代：清
体裁：七言律诗

我亦多生识字僧，记曾兼尔以诗鸣。苦吟落月竹房白，迥句后山松雪清。野艇秋江浮只鹜，晓钟残梦满三城。为师细画河沙国，得似陶轮入掌轻。
赠内人归宁四绝句·其一
作者：黎简
朝代：清
体裁：七言绝句

归棹仍过新妇潭，潭心眉黛晓山蓝。故人旧照惊鸿影，爱尔江明白袷衫。
赠内人归宁四绝句·其三
作者：黎简
朝代：清
体裁：七言绝句

我自红羊劫后归，秋官坊里旧人非。闻说前年秋大水，新来邻舍亦啼饥。
赠内人归宁四绝句·其二
作者：黎简
朝代：清
体裁：七言绝句

佛山江柳昔齐肩，不到青睛漫五年。周岁抱儿今总角，指娘高柳半青天。
赠内人归宁四绝句·其四
作者：黎简
朝代：清
体裁：七言绝句

街西老树不生枝，或作幽花动尔思。稚子今来花糁发，狂夫前倚树题诗。
赠内人归宁四绝句读渔洋山人集遂仿其体二绝句·其一
作者：黎简
朝代：清
体裁：七言绝句

风流自赏南朝客，不要粗豪北地诗。白下垂杨足情态，江南红豆与相思。
赠别沈见亭广文还长洲
作者：黎简
朝代：清
体裁：七言律诗

我宗昌谷颇能仙，君学东坡不堕禅。珠树池隍双翠鸟，梅花江岭一青毡。门卑霖雨从桑户，楼古风云待仲宣。他夕松陵看明月，虹光知有米家船。
赠别石帆兼寄纪明府文溪
作者：黎简
朝代：清
体裁：七言律诗

兴至而来兴尽还，他山今好作家山。惟吾与汝非材罪，千里投公作语蛮。身亦短衣归杜曲，心随明月落苏湾。东风遥寄神明宰，西笑长怀绰约颜。
赠同年黄舟山广文
作者：黎简
朝代：清
体裁：七言律诗

峭骨寒松自有柯，苦心秋士亦能歌。生乎今世斯为盛，学至中年唤奈何。鲛室讵胜珠海月，璿源须灌玉山禾。官尊击柝君干禄，舟访论诗我在阿。
赠孙上舍平叔二首·其一
作者：黎简
朝代：清
体裁：七言律诗

九面湘风八桂林，四方桓鸟七哀音。虞泉西景黄茅里，越国南枝白露深。宋玉愁多秋送远，贾生年少古伤心。钓徒岂为亲丧隐，早有烟波渔父吟。
赠孙上舍平叔二首·其二
作者：黎简
朝代：清
体裁：七言律诗

八座年家八拜恭，虽无车骑有雍容。舍亭司马深称疾，逆旅梁鸿也赁舂。老我呼牛又呼马，惊人如虎一如龙。莫伤鶗鴂草萋碧，共采菖蒲花紫茸。
赠宗芥帆
作者：黎简
朝代：清
体裁：古风

江潮春满花照潭，水风花云香扑帆。波光皴空漾白袷，一个鹭鸶明暖蓝。入城收钵洗赤足，呼儿开箧穿青衫。还家半月花下睡，振袖花雾霏滃渰。隔岁题诗忆宗炳，急欲对榻穷幽探。樵夫昨持五丁斧，割取一股浮山岚。春风吹人静煦盎，虚壁叫狖深𧮳谽。绿崖丹梯兴突凹，郁为迥句为雄谈。君兼令弟才轼辙，雕瑑大璞遗镌镵。银湾上游弄明月，天镜一洗万古函。馀波珠玑且千斛，我则测海量瓿甔。昔年金篦未刮目，不识载宝填我贪。愚公今犹愚不已，以力角命驱重岩。太行王屋本何物，乃欲一担东南担。君能照日见肺腑，病有根柢难锄芟。且云坚白战好恶，如就饮仗殊酸咸。烟云橐籥一气出，或白似絮玄如黬。黔鹄浴乌岂本色，强以粉墨顾两惭。疾无可换笑扁鹊，心已自醉缘季咸。要知真气浩莫挠，或为风积或海涵。五车多方倘非我，空尔黄马骊牛三。感君馈药再拜受，八石九转区仙凡。始知有病佛所悯，我维摩诘君瞿昙。法门不二今自得，不复语言惟默参。诗家入禅此三藐，实地踏脚真二南。是时春空皎秋色，人影堕地瘦巉巉。三城月高万家梦，世界至静夜气酣。爱君官舍冷于水，不以家累如僧庵。我亦终岁离眷属，似秃施剃徒毵毵。六时相过一笑别，不着芥蒂眠春蚕。
赠张药洲
作者：黎简
朝代：清
体裁：五言律诗

会别三年内，升沉一叹中。有言无叙节，多病少遭逢。夜酒寒兼雨，晚花愁更风。悲歌不可得，亦未得虚空。
赠李徵士逊芳
作者：黎简
朝代：清
体裁：七言律诗

卅载知交首重回，壮时蠖屈老虺颓。九渊壶子全生理，三籁南綦独死灰。吾道委形堪陋巷，诗心和气上春台。纷纷门外翻云雨，闭户先生笑举杯。
赠某翁
作者：黎简
朝代：清
体裁：古风

城西小儿齐拍手，笑指此翁醉行走。一年不见几回醉，一醉便自卯至酉。闭门读书五十年，十日八日无酒钱。鱼山山人亦好事，每日挈壶来打门。浅酌喁喁道幽素，游丝落花春日暮。忽悲忽喜怀抱开，起见海上风云来。秖得尊前态如许，安知户外翻云雨。深杯且送百年春，一室何妨八风舞。山人今日重披裘，渰滞京华两度秋。近来酒醒灯前泪，几页遗编哭玉洲。
赠玉溪生绝句
作者：黎简
朝代：清
体裁：七言绝句

晚天花上碧云明，云碧天深春水平。有此人间二三月，才情双绝玉溪生。
赠胡蝶
作者：黎简
朝代：清
体裁：七言律诗

胡蝶团团金缕衣，群飞如搅万花飞。茫茫柳絮春云热，缓缓车尘新妇归。二十四番风信雨，恒河沙界化身饥。香魂天鼠难为肉，飞燕相当太觉肥。
赠苏君
作者：黎简
朝代：清
体裁：古风

终岁几开口，一月两得之。自非素心人，君亦不肯来。几年君来者，以我病且羸。几年泥土中，亦不沾双扉。今日携佳人，广术步迟迟。孟冬吹凉风，官树芸黄飞。汹汹人马汗，暖如烟雾霏。人海涌软尘，十丈红琉璃。中有双白鸥，浩荡沧洲期。万里荒寒心，欲诉无人知。归来还闭门，日色黄竹枝。感君倦行役，又复感花时。仙湖年时病，卧赋梅花诗。
赠邻人甘好学
作者：黎简
朝代：清
体裁：五言律诗

书声在隔花，花落袅缲车。为善同斯世，比邻已一家。心危宁不达，诗好得无邪。勉共千秋事，吾生岂有涯。
赵明府渭川以汉瓦当一枚及朱拓瓦当文三十款装十轴益以钱氏题识二轴见寄为作歌
作者：黎简
朝代：清
体裁：古风

关辅汉畿之六乡，埏土为屋烧赭冈。秋帆尚书督甘陕，晓月轣辘瓦砾场。聊从野人得一块，形逼盘洗声璆琅。员界四隅凸缪篆，亦殳书义纵斜行。始惊世有西汉迹，斟酌斯法圜向方。钱坫献之好奇古，续得卅当矜最详。初钱得当便试拓，拓不妥帖槌妨伤。当脐辄阜若镜钮，泉肉四薄郭四昂。遂模于土铸以锡，杀𧇠𠿕亦柔其刚。自时瓦当喜得代，而以范当胜槌创。故人赵君曰希璜，痂嗜亦与钱颉颃。山西兴县改邺县，邺故铜雀临清漳。立河沙界浩叹息，但诵魏赋神彷徨。欲就老瞒乞一片，愿似生妓分馀香。不可骤得作官去，官好弄瓦如弄璋。南忆病樵寄一当，得自长安非许昌。其文昔年已习见，云隐摹以玄云肪。长生无极土较石，一势鸾尾娑娑翔。外兹十轴悬我墙，合三十当金玉相。汹乎素壁碧海水，卅日幻出熊熊光。又如群帝云霞裳，作天人语皆吉祥。制之益钜辞益庄，其斯天子之明堂。馀文约略可实指，甘泉上林并未央。有为便当亦一字，得勿便殿如芝房。当时夜半召贾傅，恐亦鹄立于岩廊。有为宫当亦一字，兰林蕙草连昭阳。秦时明月汉宫怨，月下檐隙窥王嫱。有为禄甲天下者，或丞相府诸侯王。司空农官及右将，要亦府寺名得将。有为金当与卫当，吁嗟不乃逢霍张。功臣第宅制差小，可概声势之焜煌。人间一字足涕泗，俨见石马眠北邙。掩依中庭暨东乐，未敢附会夸枯肠。是知西京全盛时，气象百二开硭砀。六书佐吏小道耳，万力千气文文章。今徒手腕乃疲苶，讵可数写犹回强。流观朱本复玩瓦，汉火已灭冰手凉。负天绝地会云雨，沐日浴月缠冰霜。二千年中入地底，不知地上沧为桑。六朝趋唐五代宋，龙虎战血侵玄黄。入深已作劫灰黑，得水又发苔斑苍。我今琢瓦复作石，与石琢瓦遥相望。好事初皆故人意，不饮绝胜携酒浆。畸人诗心阔渺莽，方寸万古横迂荒。昔昔残月晓风下，踽踽破冢遗墟傍。我初见瓦阴有识，或酂侯何留侯良。今之种种不及此，此特赝埴徵故常。屡疑得信意凄远，泪入泾渭流汤汤。瓦今大觉吾大梦，梦走秦塞耕其疆。挥锄不觉仰天笑，俯收满月中怀藏。北伧持饼诮南獠，何如我饼饥可粮。
赵渭川索观予近诗一本遂携至燕作诗寄之
作者：黎简
朝代：清
体裁：七言律诗

昔传狂简也能诗，藓褐山肩或梦之。梦里渔樵自南极，吟边心事两天涯。故乡桐竹新魂魄，今雨歌谣古别离。未合卿云景星下，来看白鸟鳜鱼词。
趁墟
作者：黎简
朝代：清
体裁：五言律诗

未能无世事，近亦趁墟晨。俭愿求馀物，旁趋避后人。及时终一散，不约复相因。盈缩兹常理，优悠与众亲。
辛亥除夕园公送丽春入瓶正月廿日种之今已花
作者：黎简
朝代：清
体裁：七言律诗

隔岁相望秖隔邻，故根仍在故园春。未胜波靡沟中断，复使心阳火尽薪。风穴往还吾禦寇，井泥雨露古依仁。寒瓶剩水东西泻，老叶初花紫翠新。
迁次
作者：黎简
朝代：清
体裁：五言律诗

迁次穷愁客，形容山泽臞。遗荣嫌漫耳，避谤仅完肤。广术惭驽马，私心逐义乌。番禺城下水，吾道足江湖。
过周肃斋赠二子
作者：黎简
朝代：清
体裁：古风

辞家出门去，出门还闭门。寂寞马蹄里，起卧羊城根。瓦鼠斗我顶，时堕我脚跟。暑气至半夜，尚似洪垆温。梦化万里风，去冷热者魂。周侯南州住，屋庐若穷村。休官寡趋谒，始知静者尊。置酒接深语，两儿恭听论。开书就杯侧，琐碎穷我言。诗家重理律，要在空篱藩。骏马不违地，而使烟蹄翻。钧天本神乐，亦勿宫商浑。余惟不羁束，坐令去日繁。走马半天下，途穷返方辕。山海送日月，风俗同寒暄。忽忽成愚贱，愧子青霞轩。遂于朝夕内，看尔声名鶱。落落悲此人，身世容乾坤。
过啸谷花圃
作者：黎简
朝代：清
体裁：七言律诗

板桥榕社深深巷，过独木桥花又深。叶卷露光凉到眼，蝶雏风冶紧抟襟。江湖白发归甜睡，安乐青春与苦吟。种树须求橐驼法，灌园均谢桔槔心。
过李潜夫新筑山园归日留题
作者：黎简
朝代：清
体裁：七言律诗

梅梦庵中梦梅老，无花多叶梦深深。擅场前辈吴生古，尚友多生懒瓒今。月树云萝写寒影，石兰山若极幽心。花村三曲芙蓉水，夜夜春波板屋阴。
过江访友人论诗有作
作者：黎简
朝代：清
体裁：古风

七十二峰倒江水，俯见峰尖插天底。一舟天上棹海松，回合三万寒虬龙。野人不渡江，数月思虑平。江间奇变忽万种，中有静者行不惊。君家堂前冻波白，奋涛压瓦响松柏。空堂寒坐衣刺肌，转爱园中小轩窄。促膝论诗变壮语，勃勃暖烟暄几席。诗家当代尊者谁，秋谷杰出新城危。死生且尔为门户，甫白不闻相是非。身前之名尚按剑，身后之名无立锥。出门一哭入门笑，古人不达予何为。浮云不解争天飞，闭关老死无猜疑，虚空留与声名归。
过渡书事
作者：黎简
朝代：清
体裁：古风

佛山江水如渠沟，行船壅塞成急流。我来三年始一过，赤日灼波横渡头。中流回首万瓦顶，尘气炎炎动光景。谁将一撮柳梢青，意到行人眼中冷。渔罶赤鲤尾血赪，呀口向人怜物情。岂知金紫不自閟，穿荇嚼花增眼明。倾囊买此急放去，放鱼不料得鱼处。转惭爱物径一心，安得仁民尽千虑。传闻平粜开四厂，践踏饥人死中路。贤明为政应不尔，隶胥得事元善怒。生万死一功已多，鱼放旋烹不予恶。渡头叶飞风雨斜，屋上乌鸟声呀呀，渡人亦各归其家。我独湿衣望江口，江云覆我村中花。
过肃斋四首·其一
作者：黎简
朝代：清
体裁：五言律诗

相见万里外，我贫君去官。年饥城转沸，雨久日兼寒。恋阙生犹报，还乡梦畏难。东风木棉树，荣落酒中看。
过肃斋四首·其三
作者：黎简
朝代：清
体裁：五言律诗

大石莲塘里，樵夫近卜居。自邀新赠地，来借未观书。习苦饥寒内，存诗耕凿馀。多君劝吾□，回首愧吾庐。
过肃斋四首·其二
作者：黎简
朝代：清
体裁：五言律诗

瑶草植沧岸，自伤风浪多。劳人惜短晷，廉吏付悲歌。论命将穷智，澄衷入养疴。杜陵曾卖药，苓朮遗相过。
过肃斋四首·其四
作者：黎简
朝代：清
体裁：五言律诗

地落岭南深，天高抽玉簪。山川人有路，波浪古非今。望远自为慰，玩占当报音。何时饯郊馆，海色动离衿。
过黄虚舟城根书屋话旧有作
作者：黎简
朝代：清
体裁：七言律诗

城头残月五山青，城下残灯双眼明。漫十六年趋此夜，为新故鬼话前生。人今郢宋犹存质，诗到霜钟自感声。回首梦中占大觉，惊心身后愧斯名。
近忧又寄
作者：黎简
朝代：清
体裁：五言律诗

昔多高蹈志，奈是近忧人。小别如千里，无言况暮春。落花君病起，漫海客愁新。莫自劳清梦，江天风露晨。
近有赝予书画鬻于肆者作诗自嘲
作者：黎简
朝代：清
体裁：古风

虚名望人腹，腹饱笑不止。我笑天何心，同时产樵子。樵乎彼何人，天特厚我耳。我之所好道，下况同溺矢。彼有姓与名，无翼飞万里。聊以名假我，如画符治鬼。鬼不畏我符，已被我驱使。昨闻彼樵者，闭户病未起。风雨阴压旬，写帖去乞米。朋友远日疏，妻子饥欲死。欲死且未死，吾何惜乎此。安得以我手，遍赠穷独士。尽令彼因我，而使其似尔。我则自卧病，亦所大欢喜。东海百尾鱼，西海鱼百尾。相忘江湖中，谁能识真鲤。
返照
作者：黎简
朝代：清
体裁：五言律诗

返照人间赤，天西落绛河。瓦声驱积叶，楼影动昏波。风力霜前入，秋心病后多。辞乡再寒暑，归梦閟烟萝。
返里
作者：黎简
朝代：清
体裁：古风

荒年念妻孥，空村坐饥色。风尘黑瘦颜，相持两叹息。故人为冷官，深忧我朝夕。近能致客米，其惠及仆役。临餐辄南望，恐汝不得食。阿琼八九岁，常忧其作剧。纺车稍能挑，怜其馁无力。阿芸学笑语，索乳嗄其嗌。汝瘦孩不饱，何况减啖吃。自寄一书来，十日无儋石。后遂不寄书，知我贫在客。昨日过官廨，灯火黯别席。题诗赠我还，中语杂感激。新波送归舟，东北雨气积。四时好风帆，夹港苏秧碧。入门喜见汝，治爨急罢织。量米瓮有声，生柴灶垂滴。粗粝胜精凿，加餐慰怜惜。冷焰悬空房，村舂夜寥寂。安能免饥民，尚幸无盗贼。朝来问邻里，父老气萧索。近闻放官仓，络绎报米舶。垂白望老眼，当得见平籴。儿辈稍有钱，死不至沟脊。斯言不忍述，当前泪沾臆。三日坐愁默，劝我强自适。新香垂藤花，老翠出苦柏。明当别兹去，摩挲莫能释。更堪同衾人，终年数离隔。行行三回顾，惭嘱手频握。
还广州先寄石帆
作者：黎简
朝代：清
体裁：五言律诗

稍别相疑病，还来互慰穷。前途一车鬼，后事两山翁。白日照流水，青春归朔风。可能家课了，梅雪郡门东。
还百花村庄避暑作
作者：黎简
朝代：清
体裁：七言律诗

火山天脚上狞云，风涧门前皴浪蘋。暂避畏途怜有此，莫持幽梦远骄人。未能安石需葵扇，故许渊明落葛巾。欲剪玉龙千尺雪，化宫灵雨赤霄尘。
远别
作者：黎简
朝代：清
体裁：五言律诗

三月北风强，行人正断肠。可怜杨柳色，憔悴过河梁。生死凭谁报，艰难挨命长。圣恩多念老，终许汝还乡。
远瞩
作者：黎简
朝代：清
体裁：五言律诗

海色入萧森，鹅潭白日深。峰尖悬玉笋，花影漾枫林。秋士能辞赋，东流问古今。近游增远瞩，黄落搅蓬心。
连日寒雨柬乡曲诸公
作者：黎简
朝代：清
体裁：七言律诗

柳丝浥浥梦醺醺，梦雨横江草绿云。隔日酒杯欣取间，一村花絮搅离群。苔高粉壁苍山势，树入春潮碧水纹。二月上旬初月破，可须脩禊感斯文。
连日暖可襌袷
作者：黎简
朝代：清
体裁：七言律诗

梅花吾为汝储裘，花暖香繁出手柔。烟薄鸦恬绪风善，江明雁叫白云秋。即乘腊尽还家艇，怕上春寒梦雨楼。泥我看花期尚可，早禾秧冷万人忧。
连日读剑南诗集题后
作者：黎简
朝代：清
体裁：七言律诗

不必皆奇已绝奇，渊明不必更工诗。醉醒甲子是何世，虚白吉祥无愧辞。白傅颇矜能任达，放翁相似间狂驰。古人大处都千古，我所资非我所师。
迟暮
作者：黎简
朝代：清
体裁：五言律诗

秋风动迟暮，九月越王台。山赤斜阳早，天高大水开。愁兼云色去，寒接雁声来。归矣怜芳草，兰丛吾所栽。
述哀一百韵
作者：黎简
朝代：清
体裁：古风

青龙在甲辰，夏四月廿一。买药方入门，饭熟不暇吃。大女泣屋隅，小女啼绕膝。老亲堂上叹，相对视白发。下呼厨中婢，掩面向曲突。仰首观皇天，天阴雨霏拂。病妇呼就帏，握手与郎别。自从数月来，心绪无剩说。目前即长路，安忍无一诀。频频唤郎者，非是故琐屑。自顾无几时，中情甚饥渴。君今抚我体，四肢已僵厥。凛若置大水，惟馀此心热。顷刻不相语，诚恐冰到舌。天生薄命妾，姓梁名曰雪。固当畏炎威，值此长夏节。生息虽漓薄，安敢昧清洁。忆从嫁郎始，恩爱胶投漆。出入君怀中，自怜可怜绝。微躯本多病，蔘苓借年月。自危情累人，因以身许佛。拜赐禅病图，览镜入毫末。中闺课斋期，幽心事经帙。自谓留此身，非敢取容悦。幸依君子傍，永得奉巾栉。渐知金经理，生死本一辙。自无诸恶缘，地狱何罪孽。转识安乐死，胜兹疴厄活。但感君故情，千秋亦难割。君昔万里行，三载影孤孑。及乎远游归，风波未尝歇。妾为双轮转，君为长绳掣。牵绁十八年，今日合当辍。翁姑老年人，反见妾淹没。年衰不胜哀，哀时易成疾。上堂娱色笑，无以妾故夺。他人亦知孝，行当入吾室。两女遗累君，是郎之骨血。女笑妾则笑，女瘦妾露骨。妾死女有母，女嫁妾则毕。妾有好男儿，聪明第三侄。可惜隔千里，母子在两粤。生人不识鬼，音影无可察。及其长大时，如此义难阙。始与观病图，使彼思彷佛。不然少时见，习睹成故物。此婢无容色，亦可十应七。是妾手爪馀，一日断一匹。买之五六年，渐得病体逸。留之事新人，或不致嫌嫉。知郎为妾重，忧牢固难掇。不孝罪无后，旋应择良吉。勉力为姻昏，为郎解沈郁。妾复有所请，君恕无礼律。若在平昔时，此事未易达。可怜纵扶起，膝强痛难屈。妾闻世人语，君乃燕许笔。有福死夫前，此语俗不忽。况妾前世因，幸与郎固结。自思初作人，未曾离闺闼。中间何言行，自愧说不出。又言妇人者，无事乃其质。况有贤丈夫，和声满琴瑟。但于凡百人，善恶有名实。妇人不自眩，自眩义已失。郎工书八分，文章自超迭。后日此抔土，烦君一方碣。千年百年后，有人临我穴。椎碑惊我寝，亦受人拜谒。豹死留其皮，妾目亦已闭。至云岐轩理，固非药饵缺。眼看郎玉体，为妾瘦兀兀。盘涡沈巨舟，有力不可拔。妾自魂魄弱，莫葬山巀嶪。山头多故鬼，新鬼畏迫轧。茔坟就近郊，莫使水沁泄。但须高数尺，俾妾望门阀。松柏三两株，桐竹交相列。碧草魂往来，亦得荫修密。魂寒就郎衣，魂饥就郎啜。纵无身口累，亦不相间阔。今世且中逝，他生焉可必。倘化为轻尘，愿得上郎袜。倘化为罔两，就郎影边灭。愿为中山兔，与郎作柔札。慎无犯教言，复不畏刚折。轰轰万古名，妾亦倚担揭。今为秀才妇，虽未縻禄秩。异时营斋葬，恩义到泉窟。归来定何年，今日是何日。记取死别时，风雨冥路滑。哀哉复哀哉，齿紧妾言讫。尔时尚握腕，冰气透我彻。不知坐予处，安计擘之脱。家人拉我去，心死一寸铁。不知两稚女，呼娘叩头裂。我欲竟此曲，此曲不可阕。我欲通乎命，吾不若是恝。死生日以远，屈指七旬越。伤哉半生内，兹哀几时述。
述秋
作者：黎简
朝代：清
体裁：古风

云平迭长陂，宇净县碧海。秋漫一夕风，物遽诸有改。天气清入骨，肃肃见真宰。归鸦几寸翼，千里挟爽垲。戍削江上峰，镵天石磊磊。双明眼醒然，孤青锷厉乃。九夏默云谢，一往庸可贿。外物以内驰，昔志坐今悔。遥夜伏枕得，残梦省躬每。昏心不酒醉，猎学临食馁。津迷见人喜，指至有涯殆。修名我不立，古人谁复在。既此多露渐，防彼阴雨迨。风日损大河，吁吸积千载。献疑讵能智，信芳何所绐。迟暮有天命，幽性予兰茝。佳人山之阿，顾景俯而采。生微自爱惜，情深倚精彩。回首白日晚，藉路小草痗。玄蝉瘖凉风，化蝶抱干蕾。所托不自贞，百昌同一待。
追和梁公普金花庙迎神歌二首·其一
作者：黎简
朝代：清
体裁：七言绝句

银榜临江照眼明，金花祠对广州城。城南日暖罗敷思，庙口垂杨无限情。
追和梁公普金花庙迎神歌二首·其二
作者：黎简
朝代：清
体裁：七言绝句

袖中灯带拜神回，船尾杨花渡海来。捉得杨花裹莲子，稳抛密意索郎猜。
追和沈约湖中雁
作者：黎简
朝代：清
体裁：古风

稻粱实为谋，心迹岂能高。但求地不险，自知命亦劳。寒暑一天壤，云泥此羽毛。岁晏湖田浅，取足顾吾曹。寄言谢鸥鹭，一世几相遭。长涂怀静侣，霜月梦烟涛。
追和胡孝廉壬寅九日诗
作者：黎简
朝代：清
体裁：古风

壬寅作重九，晚登粤王台。海气苍然高，拍天秋色来。天多地少寒潮大，坦掌直入轻清外。欲鞭岛屿陆蓬壶，尽剪波涛沼衣带。当时意气属天云，九万风前六七人。可怜独爱东南竹，鬼啸幽篁雨打坟。一官故乡如作客，海阔山高阻魂魄。病中半百兄眼枯，天边七十亲头白。今夕哭君声自低，新人挽发堕未齐。恐惊泪落不敢问，秖道藁砧怀故妻。
送东河先生北转正定府三首·其一
作者：黎简
朝代：清
体裁：七言绝句

石门灵溜小桑田，一顷云沙费几年。吴隐北归深忆旧，南来犹及酌廉泉。
送东河先生北转正定府三首·其三
作者：黎简
朝代：清
体裁：七言绝句

金台秋梦浩苍凉，尽日云沙似夕阳。伯乐早须登要路，过都容有病乘黄。
送东河先生北转正定府三首·其二
作者：黎简
朝代：清
体裁：七言绝句

官行十月到官衙，我亦初冬还我家。南北岭头天万里，共将幽梦赴梅花。